Copyright: © JP


Help Contents
Sisällys

Johdanto

Tervetuloa MOT Sanakirjaston käyttäjäksi

Käyttöohjeista

Uutta Sanastimen versiossa 4.0

Pikaopas

Asennus

Yleistä asennuksesta

Ohjelmisto- ja laitteistovaatimukset

Asentaminen

Lisätietoja verkkoversion asentamisesta

MOTin käyttämät asiakaskohtaiset tiedostot

Päivitykset

MOTin poistaminen

Hakukäyttö

Yleistä MOTin hakukäytöstä

Käyttöliittymä

Hakukäyttö

Valikkokomennot

Näppäinkomennot

Asetukset

Yleistä asetuksista

Sanakirjojen valitseminen

Haku- ja tuloskielten valinta

Käyttöliittymän kieli

Aakkostus

Fonttien valinta

Aktivointinäppäin

Avainkoodi

Omat sanastot

Yleistä omista sanastoista

Ongelmat ja tukipalvelut

Yleistä

Virheilmoitukset

Käyttöoikeussopimus

Käyttöoikeussopimus


Tervetuloa MOT Sanakirjaston käyttäjäksi

MOT® on Kielikone Oy:n kehittämä joustava ja monipuolinen sanakirjaohjelma, joka yhdistää perinteisen sanakirjan ja tietokoneen ominaisuudet. MOTia voi käyttää yhdessä tekstinkäsittelyohjelman kanssa tavallisen sanakirjan tapaan. Kesken kirjoittamisen voit hakea MOTista käännösvastineen tarvitsemallesi sanalle ja kopioida sen asiakirjaan. MOT tarjoaa myös mahdollisuuksia, jotka ovat perinteisten sanakirjojen ulottumattomissa. Voit hakea sanaa samanaikaisesti useasta sanakirjasta ja siirtää sopivan vastineen sanakirjasta asiakirjaan yhdellä näppäimen painalluksella. Käytettävissäsi on samalla kertaa monen sanakirjan tiedot ja tietokoneen hakunopeus. Lisäksi MOTin laajentaminen on vaivatonta: voit luoda niin monta omaa sanastoa kuin tarvitset ja Kielikone Oy:n valikoimista voit räätälöidä itsellesi tarpeitasi vastaavan sanakirjaston vaativaankin ammattikäyttöön.

MOT koostuu kahdesta osasta, Sanastimesta ja sanakirjoista. Sanastin on MOTin käyttöliittymä, jolla voit etsiä sanoja ja luoda omia sanastoja. MOTin kielellinen sisältö on sanakirjoissa, joista Sanastin hakee sanat. Sanakirjoja on kahta tyyppiä: kaupalliset sanakirjat (esimerkiksi MOT Englanti 4.0 tai MOT Kauppa 1.0) ja käyttäjän omat sanastot (esimerkiksi yrityksen sisäinen termistö tai kääntäjän oma erikoissanasto).

Kielikone Oy kehittää MOTia jatkuvasti muun muassa lisensoimalla uusia sanakirjoja. Otamme mielellämme vastaan kaikkea MOTiin liittyvää palautetta.

Copyright Kielikone Oy. Kaikki oikeudet pidätetään.


Käyttöohjeista

Yleistä

Painetun Asennus- ja pikakäyttöohjeen tarkoitus on auttaa sinut alkuun MOTin käytössä. Siinä selitetään MOTin asentaminen ja tottuneita mikron käyttäjiä varten ohjeen alkuun on koottu tiivis Pikakäyttöohje.

Yksityiskohtaiset käyttöohjeet ovat MOTin Ohje-toiminnossa. Sieltä löydät muun muassa esimerkkejä, apua virhe- tai ongelmatilanteisiin sekä ohjeita ohjelman ylläpitoon. Ohje-toiminto sisältää kaikki samat asiat kuin Asennus- ja pikakäyttöohje sekä lisäksi paljon muuta.


Uutta Sanastimen versiossa 4.0

MOT 4.0 Standard on uuden sukupolven MOT-sanakirjasto. Vanhat toimiviksi havaitut ominaisuudet on säilytetty, mutta mukana on koko joukko uusia toimintoja, esimerkiksi:

•	Uusittu käyttöliittymä, joka  työkaluriveineen, siirreltävine välipalkkeineen ja muunneltavine kirjasinkokoineen on entistä helpompi käyttää.

•	Unicode-tuki, joka sisältää useimpien käytössä olevien kielten kirjaimistot.  MOT Standard tukee sen myötä muun muassa seuraavia kirjaimistoja: latinalainen, kyrillinen, kreikkalainen, japanilainen, kiinalainen (yksinkertaistettu).

•	Sumea haku, joka korjaa yksinkertaiset kirjoitusvirheet.

•	Lisäksi koko MOT-paketti on nyt CD-ROM-levyllä.

MOT kehittyy ja sen sanakirjavalikoima kasvaa jatkuvasti. Uusimmat tiedot MOTista ja muista Kielikoneen tuotteista löytyvät kotisivuiltamme Internetistä osoitteesta www.kielikone.fi.


Pikaopas

Käynnistys ja sulkeminen

MOT toimii Windowsissa ja sen alaisten ohjelmien (esimerkiksi tekstinkäsittely- ja selainohjelmien) kanssa tavallisten Windows-sovellusten tavoin. MOT on käynnistettävä tekstinkäsittelyohjelman käynnistämisen jälkeen. Kun molemmat ovat käynnissä

•	ALT+1 aktivoi MOTin; tekstinkäsittelyohjelma pysyy omassa ikkunassaan käyttövalmiina

•	ESC pienentää MOTin painikkeeksi Windowsin tehtäväpalkkiin mutta jättää sen muistiin käyttövalmiiksi; aktivoi MOT taas käyttöön näppäinyhdistelmällä ALT+1.

Sulje MOT Tiedosto-valikon Lopeta-komennolla.

Sanojen hakeminen

1.	Valitse sopiva sanakirja tai sanakirjaryhmä Sanakirjat-luetteloruudusta.

2.	Kirjoita sana Haettava sana -kenttään ja paina Enter-näppäintä.  MOT hakee sanan valitsemistasi sanakirjoista ja näyttää hakutuloksen Hakusanan tiedot -ruudussa.

3.	Jos käytät MOTia tekstinkäsittelyohjelman kanssa, hae sanoja näin:

a.	Valitse tekstistä haettava sana ja aktivoi MOT näppäinyhdistelmällä ALT+1. MOT hakee sanan valitsemastasi sanakirjaryhmästä, ja hakutulos ilmestyy Hakusanan tiedot -ruutuun.

b.	Valitse käännösvastine, jonka haluat siirtää tekstiisi, ja napsauta Siirrä-painiketta.

4.	Jos haluat, että MOT hakee aina Hakusanat-luettelon automaattisesti, valitse Asetukset-valikon komento Pikahaku. Jos Hakusanat-luettelosta löytyy sopiva sana, valitse se hiirellä, ja MOT hakee sen käännösvastineet aktiivisesta sanakirjasta.

5.	Kokeile myös lähihakua: valitse Hakusanat-luettelon Lähihaku-välilehti. Lähihaku löytää sanat, jotka kirjoitetaan lähes samalla tavalla kuin haettava sana.

Kentästä toiseen pääset hiirellä tai painamalla sarkainnäppäintä.

Katso myös

Valikkokomennot

Näppäinkomennot

Yksityiskohtaisemmat käyttöohjeet löydät seuraavista luvuista.


Yleistä asennuksesta

Tarkista ennen asentamista ohjelmisto- ja laitteistovaatimukset. Lue myös MOTin käyttöoikeussopimus.

MOTista on saatavilla kahden tyyppisiä lisenssejä:

•	yhden käyttäjän versio

•	verkkoversio.

Verkkoversio voi olla joko lisenssimäärältään rajattu tai rajoittamaton. Rajattu verkkoversio valvoo yhtäaikaisten käyttäjien määrää.

Hankkimasi ohjelman tyyppi on piilotettu paketin mukana toimitettuun Avainkoodiin, josta asennusohjelma hakee sen automaattisesti.

Asennus tehdään lisenssityypistä riippumatta samalla tavalla, paitsi että verkkoversiossa pitää ohjelmapaketin asennuksen jälkeen tehdä erilliset työasema-asennukset ja varmistaa, että kaikki saavat haku.net-tiedostoon kirjoitusoikeudet. Yhden käyttäjän versiossa ei erillistä työasema-asennusta tarvita.


Ohjelmisto- ja laitteistovaatimukset

MOT 4.0 Standardin Windows-versio vaatii normaalikäytössä:

•	Microsoft Windows 95® -käyttöjärjestelmän tai uudemman. Lisäksi selainohjelma Internet Explorerin® versio 3.0 tai uudempi pitää olla asennettuna. Käyttämäsi sanakirjat saattavat asettaa lisävaatimuksia asennettuna olevien fonttien suhteen.

•	Kovalevyn, jolla on tilaa noin 2,5 megatavua. Lisäksi tarvitaan vapaata levytilaa sanakirjoja varten, ellei niitä käytetä suoraan CD-ROM-levyltä käsin. Kielikone Oy:n sanakirjojen vaatima levytila vaihtelee 400 kilotavusta 130 megatavuun. Yhdessä ne voivat viedä satoja megatavuja levytilaa.


Asentaminen

Asenna ohjelmapaketti seuraavasti:

•	Aloita MOTin asennus asettamalla MOT-CD-levy CD-ROM-asemaan. Jos pakettiin kuuluu useita CD-levyjä, aseta asemaan niistä ensimmäinen.

•	Jos asennusohjelma ei käynnisty automaattisesti, käynnistä asenna.exe-ohjelma: valitse Windowsin Käynnistä (Start) -valikosta komento Suorita (Run) ja kirjoita näyttöön ilmestyvän ikkunan komentoriville D:\asenna (korvaa D: käyttämälläsi CD-ROM-aseman tunnuksella).

•	Näyttöön ilmestyy hetken kuluttua Kielen valinta -ikkuna. Valitse suomi (tai englanti) ja napsauta Seuraava-painiketta.

•	Valitsemasi asennusohjelma käynnistyy. Ruudulle ilmestyy tekijänoikeuksista kertova ikkuna. Napsauta Seuraava-painiketta.

•	Asennusohjelma kysyy MOTin kohdehakemistoa. Se on oletusarvoisesti C:\Ohjelmatiedostot\MOT. Tarkista hakemiston nimi ja napsauta Seuraava-painiketta.

•	Käyttäjä ja avainkoodi syötetään seuraavassa ikkunassa. Ne pitää antaa juuri siinä muodossa, jossa ne on kirjoitettu saamaasi lisenssitodistukseen. Napsauta Seuraava-painiketta.

•	Valitse sanakirjat -ikkuna ilmestyy ruudulle. Sinulla on mahdollisuus jättää osa toimitetuista sanakirjoista asentamatta. Poista valintamerkki listalta, jos et tarvitse jotain sanakirjaa. Napsauta Seuraava-painiketta.

•	Sanakirjojen sijainti -ikkunassa voit määritellä, käytetäänkö sanakirjoja kovalevyltä vai CD-ROM-asemalta käsin. Jos levytila riittää, on suositeltavaa kopioida sanakirjat kovalevylle. Jos kuitenkin käytät niitä CD-ROM-asemalta käsin, pitää MOT-CD:n olla aina levyasemassa, kun käytät MOTia. Napsauta Seuraava-painiketta tehtyäsi valinnan. Tätä ikkunaa ei näytetä, jos sanakirjat sijaitsevat useammalla CD-levyllä.

•	Verkkoversiossa: Jos olet asentamassa verkkoversiota ja asetit Sanastojen sijainti -ikkunassa sanakirjat käytettäviksi CD-ROM-levyltä käsin, kysyy asennusohjelma seuraavaksi sitä polkua, josta työasemat näkevät MOT-CD-ROM-levyn. Anna palvelimen CD-ROM-levyn polku. UNC-nimen käyttö on suositeltavaa. UNC-nimet ovat muotoa \\SERVERI\CDROM.

•	Asennusohjelma kopioi ensimmäisen MOT CD-ROM-levyn ohjelmatiedostot ja valitut sanakirjat kovalevylle.

•	Jos kaikki hankkimasi sanakirjat eivät löytyneet ensimmäiseltä CD-ROM-levyltä, asennusohjelma kysyy toisen MOT CD-ROMin polkua. Anna polku tai aseta toinen MOT CD-ROM CD-ROM-asemaan. Napsauta Seuraava-painiketta.

•	Asennusohjelma listaa toiselta CD:ltä löytyneet sanakirjat kuten edellä. Napsauta Seuraava-painiketta, kun olet tyytyväinen valintaasi.

Jos asennuksen aikana ei tapahtunut virheitä, ohjelma ilmoittaa asennuksen olevan valmis. Yhden käyttäjän version asennuksessa MOT ja sen ohje ovat omassa ohjelmaryhmässään valmiina käyttöön.


Lisätietoja verkkoversion asentamisesta

MOTin verkkoversion asennuksessa on kaksi vaihetta. Ensin koko ohjelmistopaketti asennetaan palvelimen verkkolevylle MOT-CD-ROM-levyn asenna.exe-ohjelmalla. Tämän jälkeen tehdään työasemissa erilliset työasema-asennukset tyoaswin.exe-ohjelmalla. Tyoaswin.exe ajetaan siitä palvelimen hakemistosta, johon MOT on asennettu, ei siis MOT-CD-ROM-levyltä. Tyoaswin.exe-ohjelman ajaminen ei kuitenkaan ole välttämätöntä, jos pikakuvakkeet voidaan luoda muulla tavalla käyttäjien työasemiin.

Palvelimelle ei asenneta aktiivisia prosesseja, käyttöjärjestelmälaajennuksia, DLL-tiedostoja tms. Niinpä palvelimen ei tarvitse olla Windows-tietokone.

Huomaa

•	Käyttäjillä tulee olla oikeudet lukea ja muuttaa HAKU.NET-tiedostoa, joka luodaan MOTin ensimmäisen käynnistyksen yhteydessä. Rajoittamattomassa verkkoversiossa tätä tiedostoa ei tarvita. MOT valvoo automaattisesti, että sitä käyttää kerrallaan vain lisenssimäärän mukainen käyttäjäjoukko.

•	Käyttäjillä tulee olla oikeudet lukea kaikkia muita tiedostoja.

•	Käyttäjillä tulee olla oikeudet käynnistää kaikkia .EXE-tiedostoja.

•	Työasemien kellojen tulee olla likimain samassa ajassa, jotta käyttöoikeuksien varausaika toimii luotettavasti.

•	Jos määrittelet asennusohjelmassa Sanakirjojen sijainti -ikkunassa sanakirjojen sijainniksi CD-ROM-levyn, pitää sinun myös antaa polku, josta työasemat näkevät MOT-CD-ROM-levyn. UNC-nimen käyttö on suositeltavaa (UNC-nimet ovat muotoa \\SERVER\CDROM).

Työasema-asennus ilman TYOASWIN-ohjelmaa

Jos MOTin käyttäjiä on vähän, kannattaa pikakuvakkeet luoda MOTin hakemiston TYOASWIN.EXE-ohjelmalla. Jos työasemia on kuitenkin kymmeniä tai jopa satoja, kannattaa työasema-asennus automatisoida. Tämä on helppoa, koska MOTin mukana toimitettava TYOASWIN.EXE-ohjelma tekee vain seuraavat toimenpiteet:

•	kopioi MOTCONF.INI-tiedoston sisällön käyttäjäkohtaiseksi sanakirjakokoonpanoksi Järjestelmärekisteriin HKEY_CURRENT_USER\Software\Kielikone\MOTSTD-avaimen alle

•	luo MOTin käynnistyskuvakkeen Windowsin Käynnistä/Ohjelmat-valikkoon (Start/Programs).

Jos luot pikakuvakkeet käyttäjille muulla tavalla, vaikkapa jollakin verkonhallintaohjelmalla, jää käyttäjän oma sanakirjakokoonpano helposti tyhjäksi. Tämä ei estä MOTin käyttöä vaan on jopa suositeltavaa, koska näin varmistetaan että kaikki käyttävät yhteistä kokoonpanoa. Se helpottaa ylläpitoa ja esimerkiksi uusien sanakirjojen asentamista. Jos kuitenkin haluat käyttäjille myös oman sanakirjakokoonpanon, pitää järjestelmärekistereihin luoda HKEY_CURRENT_USER\Software\Kielikone\MOTSTD-avain arvoineen. Aja TYOASWIN.EXE yhdessä työasemassa ja kopioi sen Järjestelmärekisteristä ko. avain muihin työasemiin.


MOTin käyttämät asiakaskohtaiset tiedostot

MOTissa on kahden tyyppisiä asetustietoja: kaikille käyttäjille yhteisiä ja työasemakohtaisia asetustietoja. Käyttäjän valittavissa on vastaavasti kaksi erilaista sanakirjakokoonpanoa.

Kaikille käyttäjille yhteisten asetusten tallentamiseen käytetään MOTCONF.INI-tiedostoa, joka sijaitsee MOT-hakemistossa.

MOT Standardin työasemakohtaiset asetustiedot ovat käyttäjätunnuskohtaisia, ja ne sijaitsevat Windowsin järjestelmärekisterissä kohdassa

HKEY_CURRENT_USER\Software\Kielikone\MOTSTD\xxxx,

jossa xxxx on ohjelman sarjanumero. MOT-lisenssisi sarjanumeron näet esimerkiksi komennolla Ohje/Tietoja.

MOTCONF.INI - yhteiset asetukset

[DICS]
DIC_1=polku sanakirjaan 1
DIC_2=polku sanakirjaan 2
...
GROUP_1=F1:een kytkettyjen sanakirjojen numerot puolipisteellä eroteltuna
GROUP_2=F2:een kytkettyjen sanakirjojen numerot puolipisteellä eroteltuna
...

MOTCONF.INI-tiedosto on tekstimuotoinen, joten sanakirjakokoonpano on helposti muokattavissa. Se sijaitsee ohjelmatiedoston hakemistossa. Yhteisen sanakirjakokoonpanon tiedot löytyvät MOTCONF.INI-tiedoston osasta, joka alkaa rivillä, jossa on hakasulkujen välissä teksti DICS.

Kokoonpanon sanakirjojen tiedostonimet ovat "DIC_i" -riveillä, jossa i on luku 1:stä N:ään. Luku N on annettu rivillä, joka alkaa tekstillä LAST_DIC. Esimerkkinä ovat seuraavat kaksi riviä, joilla on viittaus kahteen sanakirjaan, jotka ovat D-aseman hakemistossa LEXICONS. Sanakirjojen tiedostojen yhteiset nimet ovat "paperi" ja "mvs".

DIC_1=D:\LEXICONS\PAPERI
DIC_2=D:\LEXICONS\MVS
LAST_DIC=2

Sanakirjojen nimi sisältää joko suhteellisen polun MOTin ohjelmahakemistosta alkaen tai jos sanakirjan koko polku on annettu, sanakirjan absoluuttisen polun. Absoluuttinen polku tunnistetaan joko nimen alussa olevista kahdesta kenoviivasta tai nimen toisena merkkinä olevasta kaksoispisteestä. Jos MOTCONF.INI-tiedosto sisältää sanakirjan suhteellisen polun, polun alkuun ei kirjoiteta kenoviivaa. Seuraavan esimerkin "paperi"-niminen sanakirja sijaitsee ohjelmahakemiston alihakemistossa LEXICONS:

DIC_1=LEXICONS\PAPERI

Kutakin sanakirjaryhmää varten on rivi GROUP_i, jossa "i" on luku, joka osoittaa ryhmän numeron. Ryhmän rivillä on puolipisteellä erotettuna lukuja, jotka viittaavat sanakirjan nimiriveihin. Suurin ryhmän numero on tallennettu riville LAST_GROUP.

Halutessasi voit vielä antaa sanakirjaryhmälle nimen. Nimi näkyy MOTin pääikkunan Sanakirjaryhmäruudussa. Sanakirjaryhmän nimi on MOTCONF.INI-tiedostossa rivillä GROUPNAME_i, jossa "i" viittaa ryhmän numeroon. Nimirivillä on sanakirjaryhmän nimi. Molempien nimien loppumerkki on puolipiste. Huomaa, ettei kumpikaan ryhmän nimiteksti saa sisältää puolipistettä. Seuraavassa esimerkissä sanakirjaryhmän nimi on "Paperisanasto".

GROUPNAME_1=;Paperisanasto;

Jos et anna sanakirjaryhmälle nimeä, MOT valitsee automaattisesti ryhmän nimeksi sen ensimmäisen sanakirjan pitkän nimen.

Kun muutat yhteistä sanakirjakokoonpanoa, kasvattaa MOT MOTCONF.INI:n LastUpdate-arvoa yhdellä. Tästä MOT huomaa työasemilla, että joitain muutoksia on tapahtunut, ja antaa asiasta ilmoituksen. Jos et halua ilmoitusta, aseta LastUpdate 0:ksi.

Poista käyttäjiltä kirjoitusoikeudet MOTCONF.INI-tiedostoon, jos et halua heidän voivan muuttaa yhteistä sanakirjakokoonpanoa.


Päivitykset

MOTin päivittäminen tarkoittaa käytännössä esimerkiksi uuden MOT-version asentamista vanhan tilalle, jälkeenpäin hankitun kaupallisen sanakirjan lisäämistä MOTiin tai MOTin kaikille käyttäjille yhteisen sanakirjakokoonpanon muuttamista.

MOTin päivittäminen

Ennen uuden version asentamista on suositeltavaa kopioida omat sanastot talteen, jotta ne eivät tuhoutuisi asennettaessa.

Asenna uusi sanastin asennusohjelmalla, kuten edellä MOTin asentamisessa on neuvottu.

Useissa verkoissa verkkoversion päivittäminen edellyttää, että Sanastin ei ole käytössä missään työasemassa päivityksen aikana.

Sanakirjojen asentaminen jälkikäteen

Uudet sanakirjat asennetaan samalla tavalla kuin uusi Sanastin, eli koko paketti asennetaan uudelleen.


MOTin poistaminen

Poista MOT näin:

•	Valitse Windows-komento Käynnistä/Asetukset/Ohjauspaneeli (Start/Settings/Control Panel) ja sieltä komento Lisää/Poista sovellus (Add/Remove Programs).

•	Valitse MOT 4.0 Standard.

•	Napsauta Muuta/Poista-painiketta (Change/Remove).

Verkkoversiossa:

•	Poista työasemista MOTin käynnistyskuvakkeet. Järjestelmärekisterin MOTSTD-avainta ei tarvitse poistaa, koska se ei vaikuta koneen toimintaan.


Yleistä MOTin hakukäytöstä

MOT on sanakirjaohjelma, joka toimii sekä Windowsin alaisten ohjelmien (esimerkiksi tekstinkäsittely- ja selainohjelmien) kanssa että itsenäisenä ohjelmana. Saat MOTista eniten irti, kun käytät sitä yhdessä tekstinkäsittelyohjelman kanssa. Tekstiä laatiessasi voit hakea haluamallesi sanalle käännösvastineen tai synonyymin yhdestä tai useammasta MOTin sanakirjasta, tutkia sanan merkitysvivahteita sekä siirtää valitsemasi vastineen kätevästi suoraan työn alla olevaan asiakirjaan.

MOTista voit helposti muokata itsellesi kulloisiakin tarpeitasi vastaavan työkalun, sillä voit liittää siihen omia sanastojasi, yhdistellä sanakirjoja sopiviksi sanakirjaryhmiksi ja laajentaa kokoonpanoasi uusilla kaupallisilla sanakirjoilla. Selkeän käyttöliittymän ansiosta MOTia on helppo käyttää ja sanat löytyvät nopeasti.


Käyttöliittymä

Pääikkuna

Pääikkuna: Haettava sana

Pääikkuna: Sanakirjat

Pääikkuna: Hakusanojen tiedot

Pääikkuna: Hakusanaluettelo

Pääikkuna: Työkalurivi


Pääikkuna

MOTin käyttöliittymä koostuu pääikkunasta, jossa on kolme ruutua, kaksi kenttää, työkalurivi sekä viisi valikkoa. Pääikkunan kentästä toiseen pääset hiirellä tai sarkainnäppäimellä.

Pääikkunan kokoa voit muuttaa tuttuun Windows-tapaan vetämällä ikkunaa reunasta suuremmaksi tai pienemmäksi hiiren vasemmanpuoleisella painikkeella. Voit myös maksimoida ikkunan koon napsauttamalla oikean yläreunan suurennuspainiketta. Ruutujen kokoa voit säätää vetämällä niiden välisestä palkista.


Pääikkuna: Haettava sana

Kirjoita hakusana Haettava sana -kenttään. Voit myös valita sanan Hakusanat-luetteloruudusta tai Hakusanojen tiedot -ruudusta. Lisäksi voit maalata sanan tekstinkäsittelyohjelmassa ja painaa MOTin aktivointinäppäintä ALT+1, jolloin sana haetaan automaattisesti.


Pääikkuna: Sanakirjat

Sanakirjat-luetteloruutu näyttää, mistä sanakirjasta tai sanakirjaryhmästä seuraavaa sanaa haetaan. Napsauttamalla ruudun oikeassa laidassa olevaa selausnuolta saat näyttöön koko sanakirjaryhmäluettelon. Kymmentä ensimmäistä sanakirjaryhmää vastaa toimintonäppäin (F1-F10). Käytössä olevat sanakirjaryhmät määritellään komennolla Asetukset/Valitse sanakirjat.


Pääikkuna: Hakusanojen tiedot

Hakusanojen tiedot -ruudussa näytetään hakusanojen käännösvastineet, tulkinnat ja muut yksityiskohdat. Hakutuloksen alussa näkyy hakasuluissa sanakirjan nimi. Sen edellä oleva numero on sama, joka näkyy Ohje-valikossa ennen sanakirjan nimeä. Sanakirjan lyhenteet, tekijät yms. tiedot löytyvät sanakirjan ohjeesta Ohje-valikosta.

Hakusanojen tiedot -ruudun pikavalikko tulee esiin hiiren oikealla painikkeella. Siitä voit käynnistää yleisimpiä toimintoja. Monet toiminnot löytyvät myös Asetukset-valikosta tai työkaluriviltä. Voit mm. kopioida tekstiä leikepöydälle, tehdä Etsi- tai Etsi kaikki -toiminnon, etsiä tekstiä hakutuloksista, siirtää tekstiä tekstinkäsittelyohjelmaan ja valita käytössä olevat sanakirjat tai kielet.

Hakusanojen tiedot -ruudun pikavalikko


Pääikkuna: Hakusanaluettelo

Hakusanat-luetteloruutu näyttää löytyneet hakusanat. Valitse luettelosta haluamasi hakusana, ja MOT näyttää sen käännösvastineet viereisessä Hakusanojen tiedot -ruudussa.

Sanahaun voit tehdä kahdella eri tavalla. Aakkoshaku näyttää aakkosjärjestyksessä hakemasi sanan ja sitä seuraavat sanat sanakirjaryhmässä. Voit tutkia, mitä sanoja sanakirjassa ylipäätään on, tai selailla sen sisältöä. Voit valita aakkostusasetukset toiminnolla Asetukset/Aakkostus.

Lähihaku näyttää hakemaasi sanaa lähellä olevat aineistosta löytyvät sanat. Jos esimerkiksi teit pienen kirjoitusvirheen kirjoittaessasi sanaa, voit löytää oikean vaihtoehdon tältä listalta. Aakkoshaku- ja Lähihaku-sivujen välillä voit vaihtaa kätevästi Ctrl+Tab-pikanäppäimellä.

Jos Asetukset-valikon Pikahaku-komento on valittuna, MOT hakee sanoja sanakirjasta Hakusanat-ruutuun sitä mukaa kuin kirjoitat sanaa Haettava sana -kenttään.

Hakusanat-luetteloruutuun liittyy pikavalikko, joka avautuu, kun napsautat ruutua hiiren oikealla painikkeella. Valikosta voit käynnistää joitakin Asetukset-valikon toimintoja. Voit mm. vaihtaa aakkostusta ja kytkeä pikahaun käyttöön.

Hakusanat-luetteloruudun pikavalikko


Pääikkuna: Työkalurivi

MOTin käyttöliittymän työkalurivi sisältää painikkeet keskeisimpiä toimintoja varten.

Etsi

Käynnistää Aakkoshaun tai Lähihaun: MOT etsii Haettava sana -kentässä olevaa sanaa valitun sanakirjan hakemistosta. Haun tulokset tulevat Hakusanat-luetteloruutuun.

Kielet

Avaa kielenvalintaikkunan, jossa valitaan hakukielet ja tulostettavat kielet. Tämä toiminto on hyödyllinen monikielisille sanakirjoille ja sanakirjaryhmille.

Keskeytä

Keskeyttää meneillään olevan toiminnon, esimerkiksi kauan kestävän haun.

Edellinen/Seuraava

Tuo edellisen/seuraavan hakutuloksen näkyviin Hakusanan tiedot -ruudussa. Nuolta napsauttamalla avautuu valikko, josta voit suoraan valita haluamasi aiemmista hakutuloksista. Edellinen/Seuraava-toiminto käynnistyy myös pikanäppäimillä Ctrl+Nuoli ylös/alas.

Tyhjennä

Tyhjentää MOTin käyttöliittymästä kaikki haut ja niiden tulokset.

Siirrä

Siirtää Hakusanan tiedot -ruudusta valitun sanan tai sanaryhmän tekstinkäsittelyohjelmaan. Jos asiakirjassa on sana valittuna, se korvautuu sanakirjasta valitulla sanalla. Muussa tapauksessa MOT lisää sanan asiakirjaan siihen kohtaan, jossa kohdistin oli ennen haun aloittamista.

Siirrä-painike on käytettävissä vain silloin, kun MOT on aktivoitu toisesta sovelluksesta painamalla aktivointinäppäintä (ALT+1). (Ks. tarkemmin kohdasta Aktivointinäppäin.)


Hakukäyttö - Hakukäyttö
Hakukäyttö

Selkeän käyttöliittymän ansiosta MOTia on helppo käyttää. MOTin käynnistäminen ja lopettaminen, sanan haku ja siirtäminen avoinna olevaan asiakirjaan sekä aktiivisen sanakirjaryhmän vaihtaminen ovat keskeisimpiä MOTin käyttöön liittyviä toimintoja.

Lisää:

MOTin käynnistäminen ja lopettaminen

MOTin käyttö tekstinkäsittelyohjelmassa

Aakkoshaku sanan alkuosan perusteella

Lähihaku

Yleismerkkihaku

Pikahaku

Useiden sanakirjaryhmien käyttö

Vanhojen hakujen selailu

Etsi hakutuloksista

Tyhjennä


MOTin käynnistäminen ja lopettaminen

MOTia voi käyttää joko itsenäisenä sovelluksena tai esimerkiksi tekstinkäsittelyohjelman kanssa.

MOTin käynnistäminen itsenäisenä sovelluksena

Käynnistä MOT tuttuun Windows-tapaan kaksoisnapsauttamalla sen käynnistyskuvaketta työpöydällä.

MOTin käynnistäminen tekstinkäsittelyohjelmassa

Käynnistä ensin tekstinkäsittelyohjelma. Käynnistä sitten MOT kaksoisnapsauttamalla MOTin käynnistyskuvaketta Windowsin työpöydällä. Kun MOT on käynnissä ja työskentelet tekstinkäsittelyohjelmassa,

•	ALT+1 aktivoi MOTin. Tekstinkäsittelyohjelma pysyy omassa ikkunassaan käyttövalmiina.

•	ESC pysäyttää MOTin mutta jättää sen muistiin käyttövalmiiksi (MOT-painike näkyy Windowsin tehtäväpalkissa). Aktivoi MOT käyttöön näppäinyhdistelmällä ALT+1.

MOTin aktivointinäppäimenä on normaalisti ALT+1. Komennolla Asetukset/Aktivointinäppäin voit vaihtaa näppäintä (ks. tarkemmin kohdasta Aktivointinäppäin).


MOTin käyttö tekstinkäsittelyohjelmassa

Kun MOT on käynnissä ja työskentelet tekstinkäsittelyohjelmassa,

•	ALT+1 tuo MOTin esiin ja etsii tekstinkäsittelyohjelmassa maalattuna olleen sanan sanakirjasta;

•	ESC tai MOTin Siirrä-komento pienentää MOTin painikkeeksi Windowsin tehtäväpalkkiin. Aktivoi MOT uudelleen näppäinyhdistelmällä ALT+1.

Seuraavassa on selostettu yksityiskohtaisesti kaksi erilaista MOTin peruskäyttötilannetta. Tässä oletetaan, että MOT on käynnistetty (näkyy omassa ikkunassaan tai kuvakkeena) ja että tekstinkäsittelyohjelma on käynnissä.

Sanan haku ja siirto tekstiin

1.	Maalaa asiakirjasta sana, jota haluat hakea.

2.	Paina näppäinyhdistelmää ALT+1. Tekstinkäsittelyohjelman ikkuna häviää taustalle, ja tilalle tulee MOTin pääikkuna. MOT hakee etsittävän sanan valitsemastasi sanakirjaryhmästä, ja tulkintavaihtoehdot vastineineen ilmestyvät Hakusanojen tiedot -ruutuun. Jos antamaasi hakusanaa ei löydy, MOT ilmoittaa siitä pääikkunan alareunassa olevalla tilarivillä.

3.	Siirry hiirellä Hakusanojen tiedot -ruutuun ja valitse se käännösvastine, jonka haluat siirtää tekstiisi.

4.	Napsauta Siirrä-painiketta: MOTin pääikkuna siirtyy taustalle, ja tekstinkäsittelyohjelman ikkuna palaa näyttöön. Valitsemasi sana on kopioitunut asiakirjaasi ja korvannut alun perin valittuna olleen sanan.

Sanan haku, kun sana ei ole asiakirjassa

Paina näppäinyhdistelmää ALT+1, jolloin MOTin pääikkuna tulee näyttöön. Kirjoita Hakusanakenttään sana ja paina Enter-näppäintä tai napsauta Etsi-painiketta. Haku käynnistyy, ja hakutulos ilmestyy Hakusanojen tiedot -ruutuun.

Sopivan sanan voit siirtää suoraan asiakirjaasi valitsemalla sen hiirellä ja napsauttamalla Siirrä-painiketta.


Aakkoshaku sanan alkuosan perusteella

1.	Kirjoita hakusanakenttään sanan alkuosa.

2.	Paina rivinvaihtonäppäintä (Enter) tai napsauta Etsi-painiketta. Hakuluetteloruudun Aakkoshaku-sivulle ilmestyy luettelo kaikista niistä hakusanoista, joiden alkuosa on sama kuin hakusanakenttään antamasi alku. Jos Asetukset/Pikahaku on käytössä, tulee lista aakkoshakusivulle automaattisesti.

3.	Jos hakukriteeri on hyvin väljä (jos olet antanut vain muutaman kirjaimen hakusanaksi), alkuosan haku voi kestää kauan. Haku tehdään kuitenkin taustatoimintona, joten voit jatkaa MOTin käyttöä normaalisti. Haun edistyminen näkyy hakuluetteloruudun oikeassa laidassa olevasta vierityspalkista. Voit keskeyttää haun napsauttamalla Keskeytä-painiketta. Jos hakukriteeri on liian väljä, MOT näyttää vain osan tuloksesta hakuluetteloruudussa.

4.	Voit selata hakuluetteloa vierityspalkilla. Valitse hiirellä haluamasi hakusana. Se kopioituu hakusanakenttään, ja hakutulos ilmestyy Hakusanojen tiedot -ruutuun.

MOT tulostaa Aakkoshaku-sivulle aineistossa haetun sanan ympärillä olevat sanat. Hakusanaa lyhennetään lopusta päin niin paljon, että alkuosahaku palauttaa listan sanoista.

Lyhentävä haku helpottaa taipuneiden sanamuotojen käännösvastineiden etsimistä: Oletetaanpa, että käännettävässä tekstissä esiintyy sana talossa. Koska sanat ovat sanakirjoissa yleensä perusmuodossa, ei hakusanaa talossa löydy. Tällöin MOT lyhentää hakusanaa, kunnes hakuluetteloon löytyy sanoja. Nämä ovat talossa-muotoa lähellä olevia hakusanoja, joiden joukosta saatat löytää hakemasi sanan.


Lähihaku

Lähihakusivulle tulostetaan etsittyä sanaa "lähellä" olevat sanat. Sanat ovat "lähellä" toisiaan, jos niillä on paljon yhteisiä kirjaimia samassa järjestyksessä. Lähihaku korjaa hakusanassa esiintyviä kirjoitusvirheitä. Jos esimerkiksi kirjoitat hakusanaksi propably, osaa MOT ehdottaa oikeaa hakusanaa probably.


Yleismerkkihaku

MOTissa voit hakea sanoja myös ns. yleismerkkihaulla. Yleismerkkihaku tarkoittaa sitä, että osa tai osia haettavasta sanasta korvataan yleismerkeillä ja hakutulokseksi saadaan suurempi joukko hakusanoja. Voit esimerkiksi hakea vokaalilla alkavia sanoja tai vaikkapa tietyn jälkiosan sisältäviä yhdyssanoja. Liitä haluamasi yleismerkki hakusanaan joko komennolla Muokkaa/Yleismerkki tai kirjoittamalla se näppäimistöllä.

Haettavaan sanaan voi liittää seuraavia yleismerkkejä:

?	Kysymysmerkki vastaa mitä tahansa merkkiä.
Esimerkki: kis? hakee kaikki kis-alkuiset nelikirjaimiset sanat (kisa, kisu jne.).

*	Tähtimerkki vastaa mitä tahansa merkkijonoa (sama kuin ?+).
Esimerkki: kiss* hakee kaikki kiss-alkuiset sanat (kissa, kissimirri, kissateatteri jne.).

+	Plusmerkki toistaa edellisen lausekkeen (eli merkin tai yleismerkkilausekkeen) 0 tai useamman kerran.
Esimerkki: kis+a löytää sanat kia, kisa, kissa jne.

@	Ät-merkki toistaa edellisen lausekkeen (eli merkin tai yleismerkkilausekkeen) yhden tai useamman kerran.
Esimerkki: kis@a löytää sanat kisa, kissa jne.

\	Kenoviiva lainaa yleismerkin.
Esimerkki: *\@ etsii hakusanat, joissa on @-merkki.

[]	Hakasuluissa oleva merkkijono vastaa mitä tahansa merkkijonoon kuuluvaa yksittäistä merkkiä. Esimerkiksi [aeioåuyäö] vastaa vokaalia. Hakasuluissa voidaan käyttää myös miinusmerkkiä ilmaisemaan merkkijoukkoa. Niinpä [a-z] vastaa mitä tahansa kirjainta a:n ja z:n välillä, nämä mukaan lukien. Hakasulkuja käytetään yleensä kun yhdistellään yleismerkkejä yleismerkkilausekkeiksi.
Esimerkki: Yleismerkkilauseke [aeioåuyäö]*talo hakee talo-loppuiset vokaalilla alkavat sanat (alatalo ja ekotalo mutta ei ylätalot).

[!]	Jos hakasulkujen ensimmäinen merkki on huutomerkki, vastaa lauseke mitä tahansa muuta kuin hakasuluissa lueteltua merkkiä (negaatio).
Esimerkki: [!aeioåuyäö]*talo hakee kaikki muut paitsi vokaalilla alkavat talo-loppuiset sanat (savitalo, kohtalo jne.).


Pikahaku

Pikahaku asetetaan käyttöön Asetukset/Pikahaku-komennolla.

Pikahaku helpottaa pitkien hakusanojen kirjoittamista hakusanaruutuun. Kun toiminto on käytössä, MOT etsii syötettävällä hakusanalla alkavia termejä sanakirjasta, tai jos Lähihaku-sivu on valittuna, sanaa lähellä olevia sanoja. Se siis muuttaa jatkuvasti hakuluetteloruudun sisältöä kirjoitetun sanan mukaan.


Useiden sanakirjaryhmien käyttö

Haettavaa sanaa kannattaa usein etsiä useammasta kuin yhdestä sanastokokoonpanosi (joko oma tai yhteinen) sanakirjasta tai sanakirjaryhmästä. Valitse haun jälkeen uusi sanakirjaryhmä joko Sanakirjat-valintaruudusta tai painamalla toimintonäppäintä (F1-F10). Valinnan jälkeen MOT hakee sanaa automaattisesti uudelleen. Sanakirjojen yhdisteleminen ryhmiksi on neuvottu kohdassa Sanakirjojen valitseminen.


Vanhojen hakujen selailu

Vanhat hakutulokset säilyvät Hakusanojen tiedot -ruudussa, vaikka poistuvatkin näkyvistä uusien hakujen myötä. Voit selata vanhoja hakutuloksia Hakusanojen tiedot -ruudun oikeassa reunassa olevalla vierityspalkilla tai työkalupalkin Edellinen/Seuraava-painikkeilla tai Ctrl+Nuoli ylös/alas -pikanäppäimillä. Lisäksi voit käyttää valikkoa, joka avautuu Edellinen/Seuraava-painikkeiden vieressä olevasta nuolesta. Valikko ja painikkeet toimivat sikäli eri tavalla, että valikossa on yksi rivi kutakin tekemääsi hakua kohden, kun taas painikkeet (ja pikanäppäimet) selaavat hakutuloksia hakusana-artikkeli kerrallaan.

Vanhat hakutulokset poistuvat napsauttamalla Tyhjennä-painiketta. Lisäksi Hakusanojen tiedot -ruudulla on maksimikoko (n. 400 riviä), jonka jälkeen vanhimmat hakutulokset putoavat pois ruudusta.


Etsi hakutuloksista

Etsi hakutuloksista

Hakusanojen tiedot -ruudun pikavalikosta löytyy toiminto Etsi hakutuloksista. Toiminto on kätevä, jos hakutuloksia on paljon: sen avulla löydät helposti etsimäsi sanat.

Anna Haettava sana -kenttään etsittävä sana. Valitse painike Viimeisimmän haun tuloksista, jos haluat tehdä haun juuri hakemasi sanan vastineista. Valitse painike Kaikista hakutuloksista, jos haluat kohdistaa haun koko Hakusanojen tiedot -ruudun sisältöön.

Voit lisäksi määritellä, tehdäänkö ero isojen ja pienten kirjaimien välillä ja etsitäänkö vain kokonaisia sanoja. Etsi seuraava -painike etsii sanan seuraavan esiintymän. MOT maalaa sen Hakusanojen tiedot -ruudussa. Sulje ikkuna Sulje-painikkeella.


Tyhjennä

Työkalupalkin Tyhjennä-painike tyhjentää kaikki käyttöliittymän kentät ja palauttaa käyttöliittymän perustilaan.


Valikkokomennot

MOTin valikoista löydät komennot muun muassa sanakirjojen asetusten muuttamiseen, omien sanastojen ylläpitoon ja sähköisen ohjeen käynnistämiseen.

Tiedosto/Lopeta

Tällä komennolla suljet MOTin.

Lisää:

Muokkaa-valikko

Asetukset-valikko

Ylläpito-valikko

Ohje-valikko

Kontekstivalikko


Muokkaa-valikko

Muokkaa/Leikkaa

Komennolla voit leikata Haettava sana -kentästä valitun tekstin Windowsin leikepöydälle.

Muokkaa/Kopioi

Komennolla voit kopioida valitun alueen tekstin (muotoiluineen) Windowsin leikepöydälle.

Muokkaa/Kopioi teksti

Komennolla voit kopioida valitun alueen tekstin (ilman muotoiluja) Windowsin leikepöydälle.

Muokkaa/Liitä

Komennolla voit liittää Windowsin leikepöydän sisällön Haettava sana
-kenttään.

Muokkaa/Poista

Komennolla voit poistaa valitun alueen tekstin Haettava sana -kentästä.

Muokkaa/Yleismerkki

Komennolla voit lisätä hakusanaan yleismerkkejä. Yleismerkit on selitetty tarkemmin kohdassa Yleismerkkihaku.

Muokkaa/Etsi hakutuloksista…

Komennolla voit etsiä sanoja hakutulosruudusta. Katso tarkemmin kohdasta Etsi hakutuloksista.


Asetukset-valikko

Asetukset/Valitse sanakirjat…

Komennolla voit kytkeä sanakirjatiedostot MOTin käyttöön ja järjestää ne ryhmiin. Katso tarkemmin kohdasta Sanakirjojen valitseminen.

Asetukset/Oma kokoonpano

Komennolla voit valita käyttöön oman sanakirjakokoonpanosi, jonka olet määritellyt Valitse sanakirjat -komennolla. Lue lisää sanakirjakokoonpanoista kohdasta Sanakirjojen valitseminen.

Asetukset/Yhteinen kokoonpano

Komennolla voit valita käyttöön kaikille käyttäjille yhteisen sanakirjakokoonpanon. Lue lisää sanakirjakokoonpanoista kohdasta Sanakirjojen valitseminen.

Asetukset/Valitse kielet...

Komennolla voit valita, millä kielillä sanakirjaryhmästä haetaan ja millä kielillä näytetään tulokset. Lue lisää kielirajauksesta kohdasta Haku- ja tuloskielten valinta.

Asetukset/Näytä kaikki kielet

Komento poistaa kielirajauksen käytöstä, jolloin haku tapahtuu kaikilla kielillä ja kaikki tulokset näytetään. Lue lisää kielirajauksesta kohdasta Haku- ja tuloskielten valinta.

Asetukset/Näytä valitut kielet

Komento asettaa kielirajauksen käyttöön. Lue lisää kielirajauksesta kohdasta Haku- ja tuloskielten valinta.

Asetukset/Aakkostus

Komennolla voit muuttaa Hakusanaruudun aakkostusta. Esimerkiksi ä ja a ovat länsieurooppalaisessa aakkostuksessa samanarvoisia, pohjoiseurooppalaisessa ä on aakkosten häntäpäässä. Lisätietoja löytyy kappaleesta Aakkostus.

Asetukset/Pikahaku

Komento aktivoi automaattisen Etsi-toiminnon: MOT hakee sanaa valitusta sanakirjaryhmästä sitä mukaa kuin kirjoitat kirjaimia Haettava sana -kenttään. Tämä toiminto oli MOTin edellisissä versioissa nimeltään Hakuvihje. Pikahaku on selitetty tarkemmin kohdassa Pikahaku.

Asetukset/suomi, English

Komennolla voit valita käyttöliittymän kielen. Katso myös kohtaa Käyttöliittymän kieli.

Asetukset/Fontit…

Komennolla voit valita fontit, joilla hakutulokset näytetään. Katso tarkemmin kohdasta Fonttien valinta.

Asetukset/Tekstin koko

Komennolla valitaan käyttöliittymän tekstin koko.

Asetukset/Aktivointinäppäin…

MOTin aktivointinäppäin tai -näppäinyhdistelmä valitaan tällä komennolla. Katso tarkemmin kohdasta Aktivointinäppäin.


Ylläpito-valikko

Ylläpito/Avaa sanasto...

Komennolla voit avata oman sanastosi muokattavaksi. Katso tarkemmin kohdasta Omat sanastot.

Ylläpito/Uusi sanasto…

Komennolla voit luoda uuden oman sanaston. Katso tarkemmin kohdasta Omat sanastot.

Ylläpito/Avaa tekstitiedosto...

Komennolla voit avata tekstimuodossa olevan oman sanastosi muokattavaksi. Katso tarkemmin kohdasta Sanaston luominen ja muokkaaminen tekstinkäsittelyohjelmalla.


Ohje-valikko

Ohje/Käyttöohje

Komennolla voit avata MOTin sähköisen käyttöohjeen.

Ohje/Tietoja...

Täältä löydät MOTia koskevia tietoja, muun muassa versionumeron ja Sanastimen sarjanumeron.

Ohje/Syötä avainkoodi

Tällä komennolla voit syöttää ohjelmalle uuden käyttäjänimen ja avainkoodin. Näin voit esimerkiksi lisätä lisenssejä tai muuttaa käyttäjänimeä. Jos uusi koodi sisältää oikeuksia asentamattomiin sanakirjoihin, on suositeltavaa käyttää asennusohjelmaa, koska tämä toiminto ei kopioi sanakirjatiedostoja MOT-CD-ROM-levyltä. Voit kyllä kopioida ne käsin ja kytkeä käyttöön Asetukset/Valitse sanakirjat -toiminnolla.

Ohje/(sanakirjan nimi)

Sanakirjakohtainen käyttöohje. MOT lisää Ohje-valikkoonsa tämän komennon jokaista asennettua sanakirjaa kohti. Sanakirjakohtaisesta käyttöohjeesta löytyy esimerkiksi tietoa sanakirjan alkuperästä ja siinä käytetyistä merkintätavoista.


Kontekstivalikko

Napsauttamalla hiiren oikeanpuoleista painiketta MOTin pääikkunassa saat esiin kontekstivalikon. Se sisältää kulloisessakin tilanteessa useimmin tarvitut MOT-komennot.


Näppäinkomennot

Näppäinkomennot ovat nopea ja kätevä tapa suorittaa muutamia MOTin perustoiminnoista tai siirtää kohdistinta esimerkiksi silloin, kun et halua käyttää hiirtä kesken kirjoittamisen.

Enter

Näppäimistösi Enter-näppäimellä käynnistät sanahaun aktiivisena olevasta sanakirjaryhmästä. MOT hakee Haettava sana -kentässä olevaa tekstiä. Hakusanojen tiedot -ruudussa Enter käynnistää sanahaun valitulle sanalle tai sanaryhmälle. Jos valintaa ei ole, Enter valitsee kohdistimen osoittaman sanan.

F1, F2, F3...

Jos Haettava sana -kentässä on sana tai sanan alkuosa: painamalla jotain toimintonäppäimistä F1-F10 käynnistät haun kyseiseen toimintonäppäimeen kytketystä sanakirjaryhmästä, ja MOT hakee Haettava sana -kentässä olevaa sanaa.

Jos Haettava sana -kenttä on tyhjä: painamalla toimintonäppäintä vaihdat siihen kytketyn sanakirjaryhmän aktiiviseksi eli sanakirjaksi, josta MOT hakee seuraavaa sanaa.

TAB

Sarkainnäppäin siirtää kohdistimen MOTin pääikkunan kentästä toiseen (vastapäivään Haettava sana - Hakusanat - Hakusanan tiedot - Sanakirjaryhmät). VAIHTO-näppäimen kanssa kiertosuunta on päinvastainen.

Ctrl+TAB

Ctrl+TAB-näppäily vaihtaa Hakusanaluettelon sivua Aakkoshaun ja Lähihaun välillä.

ESC

Näppäimistösi ESC-näppäimellä voit siirtää MOTin taustalle käyttövalmiina (MOT-painike näkyy Windowsin tehtäväpalkissa). Aktivoi MOT painamalla näppäinyhdistelmää ALT+1.

Ctrl+Nuoli ylös/alas

Ctrl+Nuoli ylös/alas -näppäilyllä voit selata Hakusanojen tiedot -ruudussa olevia hakutuloksia.


Yleistä asetuksista

Tietyiltä osin voit muokata MOT Sanakirjastosi toimintoja mielesi mukaisiksi. Voit muodostaa useita erilaisia sanakirjayhdistelmiä, nimetä sanakirjaryhmät haluamallasi tavalla, rajata hakuluettelon kieliä sekä vaihtaa käyttöliittymän kieltä, fontteja tai aktivointinäppäintä. Lisäksi voit muuttaa hakuluettelon aakkostusta tai käyttöliittymän tekstikokoa. Kaikki tämä onnistuu Asetukset-valikon komennoilla.


Sanakirjojen valitseminen

Yhden käyttäjän versiossa voit muokata sanakirjakokoonpanosi mielesi mukaiseksi Asetukset-valikon komennolla Valitse sanakirjat. Ryhmittelemällä käytettävissä olevat sanakirjat sopivasti saat sanakirjahaut tehokkaiksi ja tarkoituksenmukaisiksi. MOT hakee sanoja sanakirjaryhmässä olevista sanakirjoista siinä järjestyksessä, missä sanakirjat ovat ryhmän sisällä. Voit esimerkiksi rakentaa sanakirjaryhmäsi niin, että MOT hakee sanaa ensin yrityksen omasta sanastosta ja sitten yleissanakirjasta, tai voit vaikka koota kaikki englannin kielen sanakirjasi samaan ryhmään.

Aloita sanakirjojen ryhmittely valitsemalla Asetukset/Valitse sanakirjat -komento. Näytölle ilmestyy Valitse sanakirjat -ruutu, jossa voit muuttaa sanakirjojen järjestystä ryhmän sisällä, muodostaa uusia sanakirjaryhmiä sekä lisätä ja poistaa sanakirjoja.

Sanakirjakokoonpanoihin tekemäsi muutokset tallentuvat, kun napsautat OK-painiketta. Jos et halua tallentaa muutoksia, napsauta Peruuta-painiketta.

Sanakirjojen järjestys sanakirjaryhmässä

Sanakirjaryhmät-luettelo

MOT hakee sanoja sanakirjaryhmässä olevista sanakirjoista siinä järjestyksessä, jossa sanakirjat ovat ryhmän sisällä. Sanakirjaryhmät näkyvät Valitse sanakirjat -ikkunan Sanakirjaryhmät-ruudussa kaksitasoisena luettelona. Hiirellä vetämällä ja pudottamalla voit normaaliin Windows-tapaan muuttaa ryhmien ja niiden sisältämien sanakirjojen keskinäistä järjestystä.

Sanakirjaryhmien järjestys määrää toimintonäppäinten (F1-F10) asetukset: ensimmäinen ryhmä valitaan näppäimellä F1, toinen ryhmä näppäimellä F2 jne. Olemassa olevan sanakirjaryhmän nimeä voit vaihtaa valitsemalla ryhmän ja napsauttamalla hiiren oikeanpuoleista painiketta. Valitse valikosta komento Nimeä, kirjoita uusi nimi ja paina Enter-näppäintä.

Uusi sanakirjaryhmä

Uuden sanakirjaryhmän luominen

Luo uusi sanakirjaryhmä näin:

•	Valitse Sanakirjaryhmät-luettelosta Uusi ryhmä.

•	ςαλιτσε	Valitse oikeanpuoleisesta luettelosta sanakirja, jonka haluat liittää ryhmään. Napsauta Lisää-painiketta. Jos sanakirja sijaitsee muualla kuin oletushakemistossa, valitse toinen hakemisto Vaihda kansio -painikkeella. Voit liittää ryhmään niin monta sanakirjaa kuin haluat.

•	Uusi ryhmä saa oletusarvoisesti saman nimen kuin ensimmäinen siihen viety sanakirja. Vaihda sanakirjaryhmän nimeä valitsemalla ryhmä ja napsauttamalla hiiren oikeanpuoleista painiketta. Valitse valikosta komento Nimeä, kirjoita uusi nimi ja paina Enter-näppäintä.

  	Sanakirjaryhmän nimen vaihtaminen

•	Hiirellä vetämällä ja pudottamalla voit normaaliin Windows-tapaan siirtää ryhmän haluamaasi kohtaan sanakirjaryhmäluettelossa.

Sanakirjan lisääminen ja poistaminen

Sanakirjan lisääminen ryhmään

Lisää sanakirja sanakirjaryhmään valitsemalla ensin Sanakirjaryhmät-luettelosta ryhmä ja sitten sanakirjaluettelosta sanakirja. Jos sanakirja sijaitsee muualla kuin oletushakemistossa, valitse toinen hakemisto Vaihda kansio -painikkeella. Valitse sanakirja ja napsauta Lisää ryhmään -painiketta. Hiirellä vetämällä ja pudottamalla voit muuttaa ryhmien ja niiden sisältämien sanakirjojen keskinäistä järjestystä. Sanakirjojen järjestys ryhmän sisällä määrää järjestyksen, jossa MOT käy niitä läpi sanaa hakiessaan.

Poista sanakirja sanakirjaryhmästä valitsemalla sanakirja ja napsauttamalla Poista-painiketta.

Verkkoversio

Verkkoversion yhteinen kokoonpano

MOTin verkkoversiossa käytettävissäsi on kaksi sanakirjakokoonpanoa: kaikille käyttäjille yhteinen kokoonpano sekä oma työasemakohtainen kokoonpanosi. Kaikille käyttäjille yhteistä sanakirjakokoonpanoa ylläpidetään yleensä keskitetysti, eli ylläpitäjä huolehtii esimerkiksi sanakirjojen ryhmittelystä ja uusien sanakirjojen liittämisestä MOTiin.

Yhteinen sanakirjakokoonpano on tallennettu verkossa MOTCONF.INI-tiedostoon. Yhteisen kokoonpanon voi lukita poistamalla MOTCONF.INI-tiedoston kirjoitusoikeudet. Tällöin sitä ei voi muuttaa MOTin käyttöliittymällä.

Lisätietoja MOTCONF.INI-tiedostosta löydät kohdasta MOTin käyttämät asiakaskohtaiset tiedostot.


Haku- ja tuloskielten valinta

Jos sanakirja sisältää monenkielisiä sanoja, voi olla tarpeen rajata näytölle tulevien kielten määrää. Valitse kielet -toiminnolla valitaan, minkäkielisiä sanoja näytetään hakutuloksissa. Rajauksen voit kätevästi kytkeä käyttöön ja pois käytöstä tilanteen mukaan komennoilla Näytä valitut kielet ja Näytä kaikki kielet. Kielirajaus on sanakirjaryhmäkohtainen ja käytettävissä ainoastaan sellaisten sanakirjojen kanssa, jotka sisältävät tiedon hakusanojen kielestä.

Haku- ja tuloskielten valinta

Kielirajaus asetetaan erikseen haku- ja tuloskielille. Hakukielten rajaus tarkoittaa, että haku kohdistuu vain valitsemiisi kieliin. Tällöin MOT ei listaa muunkielisiä sanoja Hakusanojen luetteloruudussa. Tuloskielten rajaus tarkoittaa, että Hakusanojen tiedot -ruudussa näytetään vastineet vain valitsemillasi kielillä.

Hakukielet ovat aina automaattisesti myös tuloskieliä. Jos esim. teet hakuja monikieliseen sanakirjaan suomi-ranska-suunnassa, valitse suomi hakukieleksi ja ranska tuloskieleksi. Suomi on tällöin automaattisesti myös tuloskieli. Näin saat hakutuloksiin kummankin kielen näkyviin.


Käyttöliittymän kieli

Käyttöliittymän kielivaihtoehdot

Valittavissasi olevat MOTin käyttöliittymän kielet näkyvät Asetukset-valikossa. Vaihda käyttöliittymän kieli valitsemalla kieli valikosta. Kun vaihdat kieltä, käyttöliittymän kaikkien tekstien kieli muuttuu. Uudet asetukset tulevat voimaan välittömästi.


Aakkostus

Aakkostusvaihtoehdot

Asetukset-valikosta voit valita aakkoshaussa noudatettavan järjestyksen. Mahdollisia valintoja on neljä: monikielinen, länsieurooppalainen, itäeurooppalainen ja pohjoiseurooppalainen. Oletusasetuksena on monikielinen aakkostus.

Monikielinen aakkostus noudattaa löytyneiden hakusanojen oman kielen mukaisia käytäntöjä. Esimerkiksi suomen kielessä ä-kirjain sijoittuu aakkoston loppupäähän, kun taas saksan kielessä se on samanarvoinen a-kirjaimen kanssa.

Jos olet valinnut vain yhden hakukielen, monikielinen aakkostus tuottaa juuri tämän kielen mukaisen järjestyksen. Jos taas olet valinnut useampia hakukieliä, niiden sanat aakkostuvat toistensa lomaan kukin oman kielensä sääntöjen mukaan.

Usean hakukielen tapauksessa monikielinen aakkostus voi johtaa siihen, että sama kirjain löytyy listalta useammasta paikasta. Esimerkiksi ruotsin ja norjan å-kirjaimet aakkostuvat eri paikkoihin. Jos haluat varmistaa, että kukin kirjain aakkostuu vain yhteen paikkaan, valitse jokin kolmesta muusta aakkostuksesta. Ne tuottavat hakusanojen kielestä riippumatta seuraavat aakkosjärjestykset:

Länsieurooppalainen

Itäeurooppalainen

Pohjoiseurooppalainen

Aakkostusasetus vaikuttaa paitsi järjestykseen myös hakusanojen löytymiseen. Esimerkiksi suomen kielessä ä-kirjain on eri kirjain kuin a, mikä tarkoittaa, että haku a-kirjaimella ei löydä ä-kirjaimia. Saksan kielessä sen sijaan haku a-kirjaimella löytää myös ä-kirjaimet. Jos kuitenkin valitset länsieurooppalaisen aakkostuksen, löytyvät myös suomenkieliset sanat samalla tavalla kuin saksankieliset.

Aakkostusasetuksista ja hakusanojen kielestä riippumatta haku diakriittisillä kirjaimilla löytää aina vain samoja kirjaimia. Esimerkiksi a-kirjaimella haku voi löytää a:n diakriittisiä versioita (á, à, ä jne.), mutta á-kirjaimella haku löytää vain á-kirjaimia, mikäli niitä on löydettävissä.


Fonttien valinta

MOTissa voit valita kirjasintyypin eli fontin, jolla hakutulokset näytetään. MOTin asennusohjelma valitsee fonteille todennäköisesti sopivat asetukset. Jos kuitenkin ilmenee ongelmia kirjainten näkymisessä, fontin vaihtamista kannattaa kokeilla.

Valitse fontti Asetukset-valikon komennolla Fontit. Fontin voi valita jokaiselle merkistölle (latinalainen, kyrillinen jne.) erikseen. Aloita valitsemalla Merkistö-luetteloruudusta merkistö. MOT näyttää Fontti-luetteloruudussa ne työasemaan asennetut fontit, jotka sisältävät valitun merkistön. Napsauta kunkin fontin valinnan jälkeen Valitse-painiketta. Lopuksi sulje ikkuna napsauttamalla Sulje-painiketta.

Fonttien valinta


Aktivointinäppäin

Aktivointinäppäimellä saat MOTin kätevästi käyttöösi silloin, kun työskentelet tekstinkäsittelyohjelmalla. MOTin oletusarvoinen aktivointinäppäin on ALT+1.

Aktivointinäppäimen valintaikkuna

Vaihda MOTin aktivointinäppäintä Asetukset-valikon Aktivointinäppäin-komennolla. Kun aktivointinäppäimen valintaikkuna ilmestyy näyttöön, paina uutta aktivointinäppäinyhdistelmää. Se näkyy Näppäinyhdistelmä-kentässä. Tallenna uusi näppäinyhdistelmä napsauttamalla OK-painiketta.

Aktivointinäppäimeksi kannattaa yleensä valita näppäinyhdistelmä, jota ei käytä tavallisessa tekstinkäsittelyssä.

Jos poistat rastin Näppäin käytössä -ruudusta, MOT toimii ainoastaan itsenäisenä ohjelmana.


Avainkoodi

Tiedosto/Avainkoodi-toiminnossa voit syöttää MOTille uuden avainkoodin. Avainkoodi on lisenssikohtainen tunniste, jonka avulla voit käyttää MOTia. Se sisältää tietoa mm. hankkimastasi lisenssimäärästä, sanakirjoista yms.

Jos haluat asentaa uusia sanakirjoja, on suositeltavaa asentaa MOT uudestaan. Avainkoodin asetus ei automaattisesti asenna uusia sanakirjoja, vaan ne pitää kopioida CD:ltä ja kytkeä käyttöön Asetukset/Valitse sanakirjat -toiminnolla.

Antamasi avainkoodin pitää olla oikea, MOT 4.0 Standard –ohjelman avainkoodi.


Yleistä omista sanastoista

Kielikone Oy:n tarjoamien kaupallisten sanakirjojen lisäksi voit käyttää MOTissa itse luomiasi sanastoja. Näihin sanastoihin voit koota vaikkapa sellaisia sanoja, joiden käännösvastineet haluat vakiinnuttaa tai joita ei löydy kaupallisista sanakirjoista. MOT-sanastomuokkaimella voit vaivatta luoda ja editoida omia sanakirjoja latinalaisille tai kyrillisille merkistöille. Voit liittää MOTiin myös tekstinkäsittelyohjelmalla tekemiäsi sanakirjoja. Huomaa, että MOTin omien, kaupallisten sanakirjojen sisältöä et voi muuttaa.

MOTia paljon käyttävillä on tyypillisesti kahdenlaisia omia sanastoja: 1) henkilökohtaisia ja 2) yhteisön tai yrityksen sisäisiä sanastoja. MOTin toiminnan kannalta jaolla ei ole merkitystä, mutta se saattaa helpottaa sanastojen hallintaa yrityksissä ja yhteisöissä.

Käyttäjän itse omaan käyttöönsä tekemien henkilökohtaisten sanastojen sanastokuri voi usein olla höllempää, eikä merkintätapoja tarvitse erikseen valvoa. Sanojen lisääminen tällaisiin sanastoihin on kätevintä MOTin käyttöliittymän Ylläpito/Avaa sanasto -komennolla. Jos sanastolle pitää tehdä laajempia tarkistuksia, muunna se tekstimuotoon ja korjausten jälkeen takaisin MOT-sanastoksi.

Suuremman käyttäjäryhmän yhteisessä käytössä oleville sanastoille kannattaa valita yksi ylläpitäjä, joka huolehtii sanojen lisäämisestä ja oikeellisuudesta. Tällaisten sanastojen ylläpito onnistuu parhaiten siten, että varsinaisena "master"-sanastona pidetään tekstimuotoista tiedostoa, joka aika ajoin jäädytetään, muunnetaan MOT-sanastoksi ja jaellaan käyttäjille. Tekstimuotoinen sanasto on myös helpompi siirtää muihin ympäristöihin esimerkiksi oikaisulukua varten. Siihen voidaan myös tallentaa sellaista tietoa, jonka ei haluta näkyvän käyttäjille asti vaan joka poistetaan sanastosta ennen sen muuttamista MOT-muotoon.

Koko yrityksen käyttöön tarkoitettuihin omiin sanastoihin ei ole syytä antaa kirjoitusoikeuksia kaikille käyttäjille. Sanaston tiedostojen kirjoitusoikeuksia voi rajoittaa verkossa (ks. tarkemmin Verkkoversion sanakirja-asetukset).

Käytännössä MOTin omien sanastojen käyttöä rajoittavat esimerkiksi merkistöt ja sanastorivien pituus. Suurten termistöjen ja vaativien sanastojen hallintaan suositellaan MOT Professional -ohjelmaa.

Seuraavassa on neuvottu MOTin omien sanastojen rakenne, luominen ja muokkaaminen. Kyrillisiä merkkejä sisältävien omien sanastojen käsittely on neuvottu erikseen omassa kappaleessaan.

Lisää:

Omien sanastojen rakenne

Oman sanaston luominen ja muokkaaminen

Kyrilliset omat sanastot


Omien sanastojen rakenne

MOTissa omia sanastoja voi luoda ja muokata kahdella tavalla: voit joko käyttää MOTin omaa sanastomuokkainta tai luoda sanastot tekstinkäsittelyohjelmalla ja muuntaa ne sitten MOTin ymmärtämään muotoon. MOT-sanastomuokkainta on helppo käyttää esimerkiksi sanaston muokkaamiseen kesken tekstinkäsittelyn tai satunnaisten muutosten tekemiseen. Sen sijaan laajat sanastot ja isot sanaston muokkaustoimenpiteet kannattaa tehdä tekstinkäsittelyohjelmalla.

MOT 4.0 Standardin MOT-sanastomuokkain on työkalu omien sanastojen luomiseen ja muokkaamiseen. MOT-sanastomuokkain pitää automaattisesti huolen sanaston oikeasta rakenteesta, mutta Sinun on silti hyvä ymmärtää oman sanaston rakenteen pääperiaatteet. Jos taas teet laajaa sanastoa tai perusteellista muokkausta isoon sanastoon tekstinkäsittelyohjelmalla, on hyvin tärkeää, että olet perillä oman sanaston rakenteesta ja muotovaatimuksista, jotta osaat kirjoittaa sellaisen sanaston, jonka MOT osaa muuntaa ymmärtämäänsä muotoon. Jos teet kyrillisiä merkkejä sisältäviä omia sanastoja, tutustu myös kohtaan Kyrilliset omat sanastot.

MOT 4.0 Standardissa käyttäjän omien sanastojen rakenne on sama kuin MOTin edellisissä versioissa 3.0, 2.2 ja 98. Niitä vanhemmissa versioissa ei voi käyttää oman sanaston käyttöohjetta eikä vieraskielisiä nimiä. Vanhemmissa versioissa myös sanastorivien enimmäismerkkimäärät ovat pienempiä. MOT 4.0 Professionalissa voit tehdä lisäksi rakenteellisia termistöjä. Niitä ei voi muokata Standard-versiossa.

Seuraavassa on kuvattu omien MOT-sanastojen rakenne sekä sanastojen käyttöohjetiedostojen ja nimien käsittely. Omien sanastojen luominen on neuvottu kohdassa Oman sanaston luominen ja muokkaaminen.

Sanastojen luomisen oppii parhaiten kokeilemalla. Tutustu sanaston rakenteen pääperiaatteisiin ja ryhdy kokeilemaan.

Oma MOT-sanasto koostuu kolmesta osasta:

1.	varsinainen sanasto

2.	sanaston ohjetiedosto

3.	sanaston nimen vieraskieliset käännökset sisältävä nimitiedosto.

Kaksi jälkimmäistä osaa eivät ole välttämättömiä – sanasto toimii myös ilman niitä.

1. Varsinainen sanasto

MOT-muotoinen sanasto koostuu kolmesta tiedostosta, joiden nimet ovat esimerkiksi OMA.HAS, OMA.SOR ja OMA.DAT. Sanastotiedosto (.DAT) koostuu sanastoriveistä. Yhdellä sanastorivillä esitetään tyypillisesti yksi sana ja sen käännösvastineet sekä muu siihen liittyvä tieto. Kun jotain sanastorivillä olevaa hakusanaa etsitään, MOT näyttää aina koko rivin.

Sanastorivin osat

Oman sanaston tekstimuotoiset sanastorivit sisältävät

•	sanan

•	sanan käännösvastineet

•	kommentteja.

Hakusanoina käytetään sanaa ja sen vastineita.

Sanastorivin muoto

Sanastorivin tulee olla muotoa:

sana (kommentti1, kommentti2,...) ; vastine1 (kommentti1, kommentti2,...) ; vastine2 ; ...

Esimerkkejä sanastoriveistä:

kissa; cat

kissa; cat (S, pieni nisäkäs)

kissa; cat (S, E); katt (S, R, en); Katze (S, S, die)

kotijuusto; home-made cheese (S, E)

kotijuusto (S, F); home-made cheese (S, E)

Sana ja sen vastineet ovat hakukäytössä samanarvoiset, sillä jokainen puolipisteen erottama osuus toimii hakusanana. Esimerkiksi yllä olevan esimerkin toiseksi viimeinen sanastorivi löytyy, kun etsitään sanoja kissa, cat, katt tai Katze. Huomaa, että puolipisteiden välissä olevat sanat kommenttia lukuun ottamatta ovat yhtä kokonaisuutta ja haun voi tehdä vain koko osuuden tai sen alkuosan perusteella (esimerkiksi home-made cheese, ei cheese). Suluissa olevilla kommenteilla ei voi hakea sanoja.

Sanastorivillä ei saa olla rivinvaihtoja. Käytä rivinvaihtoa vain erottamaan sanastorivit toisistaan. Jos kirjoitat tekstitiedostosi esimerkiksi Wordillä®, tallenna tiedosto muodossa Text Only (ÄLÄ siis tallenna sitä muodossa Text Only with Line Breaks).

Puolipisteitä ei voi käyttää kommenteissa, koska puolipisteet jakavat aina sanastorivin osiin. Hakusanassa tai kommentin sisällä ei voi myöskään käyttää sulkumerkkejä, koska sulkuja käytetään kommenttien rajaamiseen.

MOTin 2.0-versiosta lähtien kommentti voi olla myös hakusanan keskellä tai kommentteja voi olla useita:

look (v) forward to; odottaa (v) innolla (jtkin)

(Nyt sanastosta voisi hakea hakusanaa odottaa innolla.)

Erikoismerkit

Voit käyttää omissa sanastoissasi seuraavia Windowsin ANSI-merkistön merkkejä (System-kirjasin):

•	a b c d e f g h i j k l m n o p q r s t u v w x y z å ä ö

•	à á â ã ç è é ê ë ò ó ô õ ì í î ï ù ú û ñ ü ° ¥ ª µ ß £

•	A B C D E F G H I J K L M N O P Q R S T U V W X Y Z Å Ä Ö

•	Ô Ó Ò Ñ Ð Ï Î Í  Ì Ë Ê É È...

•	0 1 2 3 4 5 6 7 8 9

•	, " ' < > / = ? ^ ~  - _  | : *

Kaikki kirjainmerkit eivät toimi yksiselitteisesti haun aikana. Jotkin merkit ovat keskenään samanarvoisia. Esimerkiksi merkkejä à, á, â ja a pidetään haun aikana samoina, eli myös sana sànà löytyy hakusanalla sana.

Lisää erikoismerkit sanastoosi esimerkiksi Windowsin CHARMAP.EXE-ohjelmalla.

Sanaston enimmäiskoko

Sanastotiedoston suurin sallittu koko on noin 16 megatavua.

Pitkät rivit

Oman sanaston sanastorivien pituus on käytännössä syytä pitää alle 2 000 merkissä. Puolipisteiden sisällä olevan alueen tulee olla alle 500 merkkiä pitkä. Sanoja etsittäessä hakusanoista käytetään kuitenkin vain noin 60 ensimmäistä merkkiä. Myös yhden suluin rajatun kommenttikentän pituuden tulee olla alle 500 merkkiä. Jos tarvitset hyvin pitkiä selityksiä, voit esimerkiksi jakaa ne useisiin kommentteihin:

sana; vastine1; vastine2 (selitys1); (selitys2); (selitys3);...

Pehmeät ja kovat rivinvaihdot

Windows-tekstinkäsittelyohjelmilla voi tehdä sekä kovia että pehmeitä rivinvaihtoja. Kun tallennat sanastotiedoston tekstimuodossa, pidä huolta, ettei pehmeitä rivinvaihtoja tallenneta tekstimuotoiseen asiakirjaan. Tekstimuotoisessa sanastotiedostossa voi olla vain yhdenlaisia rivinvaihtoja, ja ne katkaisevat aina sanastorivin.

Kielioppitieto

Sanastoihin on yleensä tarpeen liittää myös kielioppitietoa, kuten sanan sanaluokka, suku tai taivutusmuodot. Juuri tärkeää kielioppitietoa varten MOT-sanastoissa on kommenttikenttä. Muista, että suluissa olevilla kommenteilla ei voi hakea sanoja

Esimerkiksi:

olla; be (V, eng, is/are, was/were, been)

Sanaston nimet

Voit antaa omalle sanastolle sekä pitkän että lyhyen nimen MOT-sanastomuokkaimessa tai muokkaamalla sanaston .LNG-tiedostoa (.LNG-tiedoston muokkaaminen on neuvottu tarkemmin kohdassa 3. Oman sanaston vieraskieliset nimet. Pitkä nimi näkyy MOTin pääikkunan Sanakirjat-luetteloruudussa. Lyhyt nimi näkyy vain, jos sanastoa käytetään vanhemmilla MOT-versioilla. Pitkän nimen enimmäispituus on 57 merkkiä ja lyhyen nimen 6 merkkiä.

2. Oman sanaston ohjetiedosto

Sanakirjan ohjetiedosto on sanakirjakohtainen käyttöohje. Siinä annetaan samanlaista tietoa kuin yleensä kirjamuotoisten sanakirjojen ensimmäisillä sivuilla, esimerkiksi luetellaan käytetyt merkintätavat ja ilmoitetaan sanaston alkuperä. MOTilla voit luoda tällaisen hyödyllisen käyttöohjeen myös omille sanastoillesi.

MOT lisää Ohje-valikkoonsa ohjetiedoston luomallesi omalle sanastolle, jos sanastotiedoston hakemistossa on sellainen .HLP-päätteinen tiedosto, jonka nimen viisi ensimmäistä kirjainta ovat samat kuin sanaston tiedostonimessä ja kolme seuraavaa merkkiä ovat kielikoodi (FIN tai ENG).

Jos esimerkiksi sanaston nimi on P:\SANA\OMAENGLA, ohjetiedostojen nimet olisivat P:\SANA\OMAENFIN.HLP ja P:\SANA\OMAENENG.HLP. Jos sanaston nimi on korkeintaan viisi merkkiä pitkä, esimerkiksi P:\SANA\OMA, suomenkielisen ohjetiedoston nimi on P:\SANA\OMAFIN.HLP. MOT valitsee avattavan ohjetiedoston sen mukaan, minkä kielen olet valinnut MOTin käyttöliittymään (ks. tarkemmin kohdasta Käyttöliittymän kieli).

Oman sanaston ohjetiedoston voit luoda millä tahansa Windowsin ohjetiedostojen luomiseen tarkoitetulla ohjelmalla (esimerkiksi Doc-To-Help®). Jos et voi tehdä Windowsin ohjetiedostoja, voit antaa ohjetiedoston päätteeksi myös .TXT (esimerkiksi P:\SANA\OMAENFIN.TXT). Tällöin MOT lisää Ohje-valikkoonsa komennon, joka käynnistää oletusarvoisesti Windowsin Notepadin® ja lataa siihen kyseisen ohjetiedoston. Jos haluat käyttää Notepadin® sijasta esimerkiksi Write-ohjelmaa, työasemien Järjestelmärekisteriin pitää lisätä avain

HKEY_CURRENT_USER\Software\Kielikone\MOTSTD\xxxxxxx\UserHelpViewer

ja sen arvoksi

WRITE

Tällöin MOT käyttää Windowsin Write-ohjelmaa .TXT-loppuisten ohjetiedostojen näyttämiseen. .TXT-tiedostot voivat tässä tapauksessa olla Writen omassa tiedostomuodossa, ja ne voivat sisältää esimerkiksi muotoiluja.

3. Oman sanaston vieraskieliset nimet

Koska MOTin käyttöliittymän kieltä voi vaihtaa, myös omien sanastojen nimet pitää kääntää eri kielille (omien sanastojen nimet on selitetty tarkemmin kohdassa 1. Varsinainen sanasto).

Tallenna sanaston vieraskieliset nimet .LNG-päätteiseen tiedostoon samaan hakemistoon, jossa sanaston muutkin tiedostot (.DAT, .HAS, .SOR sekä .HLP tai .TXT) sijaitsevat. Tiedoston muoto on seuraava:

[NAMES]

<kielikoodi1>=<lyhyt nimi>;<pitkä nimi>;<selitys>

<kielikoodi2>=<lyhyt nimi>;<pitkä nimi>;<selitys>

...

Yhdellä kielikoodirivillä ei saa olla kovia rivinvaihtoja.

Esimerkiksi:

[NAMES]

FIN=Keitto;Yritys Oy:n Keittiösanat;Yritys Oy:n suomi-englanti Keittiösanasto

ENG=KITCH;Kitchen terms of Yritys;Finnish-English Dictionary of Yritys Ltd

...

.LNG-tiedoston luominen on selitetty tarkemmin kohdassa Sanojen kielen määrittely.


Oman sanaston luominen ja muokkaaminen

MOTissa omia sanastoja voi luoda ja muokata kahdella tavalla: voit joko käyttää MOTin omaa sanastomuokkainta tai luoda sanastot tekstinkäsittelyohjelmalla ja muuntaa ne sitten MOTin ymmärtämään muotoon. MOT-sanastomuokkain on kätevä työkalu omien sanastojen luomiseen ja muokkaamiseen. Tekstinkäsittelyohjelma voi kuitenkin osoittautua hyväksi valinnaksi, kun teet laajaa sanastoa tai perusteellista muokkausta isoon sanastoon.

Sanakirjan luominen ja muokkaaminen on kuvattu seuraavissa kappaleissa. Mikäli aiot käyttää MOT-sanastomuokkainta, tutustu kappaleeseen Sanaston luominen ja muokkaaminen MOT-sanastomuokkaimella. Jos taas aiot käyttää tekstinkäsittelyohjelmaa, lue kappale Sanaston luominen ja muokkaaminen tekstinkäsittelyohjelmalla. Jos teet kyrillisiä merkkejä sisältäviä omia sanastoja, tutustu myös kohtaan Kyrilliset omat sanastot.

Lisää:

Sanaston luominen ja muokkaaminen MOT-sanastomuokkaimella

Sanaston luominen ja muokkaaminen tekstinkäsittelyohjelmalla

Sanojen kielen määrittely


Sanaston luominen ja muokkaaminen MOT-sanastomuokkaimella

MOT-sanastomuokkain on kätevä työkalu omien sanastojen luomista ja  muokkaamista varten sekä satunnaisten sanojen lisäämiseen sanakirjaan työn lomassa.

Uuden sanaston luominen MOT-sanastomuokkaimella

Ennen kuin aloitat uuden sanaston luomisen, tarkista sanakirjojesi oletushakemisto tietokoneeltasi. Valitse Asetukset-valikosta Valitse sanakirjat -komento ja tarkista hakemistopolku Sanakirjat hakemistossa -otsikon alta. Käytä tätä polkua, kun tallennat oman sanakirjasi ensimmäisen kerran, kuten on kuvattu alla olevien ohjeiden kohdassa 5.

Aloita uuden oman sanaston luominen komennolla Ylläpito/Uusi sanasto. Näytölle avautuu MOT-sanastomuokkaimen ikkuna.

Toimi näin:

1.	Anna sanaston pitkä nimi ja lyhyt nimi. Pitkä nimi näkyy MOTin pääikkunan Sanakirjat-luetteloruudussa. Lyhyt nimi näkyy vain, jos sanastoa käytetään vanhemmilla MOT-versioilla. Pitkän nimen enimmäispituus on 57 merkkiä ja lyhyen nimen 6 merkkiä.

2.	Tarkista merkistöasetus: jos teet kyrillisiä merkkejä sisältävän sanaston, valitse kyrillinen merkistö. Kyrillisen sanaston luominen ja ylläpito on neuvottu tarkemmin kohdassa Kyrilliset omat sanastot.

3.	Lisää sanastoon ainakin yksi sanastorivi. Napsauta Uusi rivi -painiketta ja kirjoita tiedot Hakusana/Käännös-kentässä. Hakusana ja käännökset -luetteloruudussa näkyy sanastorivin sisältö.

4.	Muuta olemassa olevaa sanastoriviä valitsemalla rivi Valitse rivi -luetteloruudusta ja muuta sen tietoja Hakusana-ruudussa. Uusi käännös- ja Poista käännös -painikkeilla voit lisätä hakusanalle uuden käännöksen tai poistaa jonkin sen käännöksistä. Poista koko sanastorivi valitsemalla se Valitse rivi -luetteloruudusta ja napsauttamalla Poista rivi -painiketta.

5.	Tallenna sanasto. On suositeltavaa tallentaa sanakirja MOTin sanakirjojen oletushakemistoon (selvittääksesi mikä oletushakemisto on Sinun koneellasi valitse Asetukset-valikosta Valitse sanakirjat -komento ja tarkista hakemistopolku Sanakirjat hakemistossa -otsikon alta).

6.	Sulje MOT-sanastomuokkain napsauttamalla Sulje-painiketta.

7.	Kun sanasto on valmis, kytke se sanakirjakokoonpanoon Asetukset/Valitse sanakirjat -komennolla. Mikäli käytit yllä neuvottua oletushakemistoa, uusi sanastosi ilmestyy automaattisesti saatavilla olevien sanakirjojen listaan (ks. tarkemmin Sanakirjojen valitseminen).

Sanaston muokkaaminen MOT-sanastomuokkaimella

Aloita oman sanaston muokkaaminen komennolla Ylläpito/Avaa sanasto. Näytölle avautuu ikkuna, josta voit valita haluamasi sanaston. MOT avaa valitsemasi sanaston automaattisesti MOT-sanastomuokkaimeen (siis myös MOTin edellisillä versioilla tekemäsi omat sanastot).

Valitse Valitse rivi -luetteloruudusta sanastorivi, jota haluat muokata. Uusi rivi
-painikkeella voit luoda uuden sanastorivin ja Poista rivi -painikkeella poistaa valitun sanastorivin.

Valitse rivi -luetteloruutu

Hakusana ja käännökset -luetteloruudussa näkyy valitsemasi sanastorivin sisältö. Ensimmäinen rivi listalla on hakusana ja loput käännöksiä. Valitse sana, jota haluat muokata.

Hakusana ja käännökset -luetteloruutu

Käännös/Hakusana-kentässä näkyvät muokattavaksi valitsemasi sanan tiedot. Kommentit näkyvät sulkeissa. Muokkaa tietoja kentissä haluamallasi tavalla. Muista kirjoittaa kommentit sulkeisiin. Lisää sanastoriville uusi käännösvastine napsauttamalla Uusi käännös -painiketta. Uusi käännösvastine sijoittuu valittuna olevan sanan jälkeen Hakusana ja käännökset -luetteloruutuun. Poista käännös -komennolla voit poistaa valitun käännöksen. Vinkki: siirry edelliseen tai seuraavaan sanaan nuolinäppäimillä.

Omien sanastojen muoto on kuvattu tarkemmin kohdassa Omien sanastojen rakenne.


Sanaston luominen ja muokkaaminen tekstinkäsittelyohjelmalla

MOT-sanastomuokkain on kätevä työkalu omien sanastojen luomista ja  muokkaamista varten sekä satunnaisten sanojen lisäämiseen sanakirjaan työn lomassa. Tekstinkäsittelyohjelma voi kuitenkin osoittautua hyväksi valinnaksi, kun teet laajaa sanastoa tai perusteellista muokkausta isoon sanastoon. Myös tekstinkäsittelyohjelmalla tehtyjä sanastoja voi muokata jatkossa MOT-sanastomuokkaimella, kun olet ensin muuttanut ne MOT-sanastoiksi.

Mikäli aiot luoda tai muokata laajaa sanastoa tekstinkäsittelyohjelmalla, Sinun tulee ehdottomasti noudattaa MOT-sanastojen yksinkertaisia mutta ehdottomia muotosääntöjä, jotta sanastot voi muuntaa MOTin vaatimaan muotoon. Nämä muotosäännöt on selitetty kohdassa Omien sanastojen rakenne. Voit luoda MOTiin sanastoja, jotka sisältävät latinalaisia tai kyrillisiä merkistöjä. Mikäli olet luomassa sanastoa, joka sisältää kyrillisen merkistön, tutustu myös kohtaan Kyrilliset omat sanastot.

Uuden sanaston luominen tekstinkäsittelyohjelmalla

Tee näin:

1. Avaa uusi tyhjä asiakirja.

2. Kirjoita sanastorivi:

a. Kirjoita hakusana ja sen perään puolipiste.

b. Kirjoita käännösvastine. Mikäli lisäät useamman kuin yhden käännösvastineen, erota ne toisistaan puolipisteillä.

c. Mikäli tarpeen, kirjoita kommentit (esimerkiksi kielioppitietoja) sulkuihin.

Esimerkiksi:

cat; Katze

cat; Katze (n, small mammal)

3. Varmista, että sanakirjan rakenne säilyy oikeana (ks. Omien sanastojen rakenne). Varmista myös, että tallennat sanaston tekstimuotoisena (esimerkiksi jos käytät Microsoft Wordiä®, tallenna tiedosto Text Only -muodossa).  Windows-tekstinkäsittelyohjelmilla voi tehdä sekä kovia että pehmeitä rivinvaihtoja. Kun tallennat sanastotiedoston tekstimuodossa, pidä huolta, ettei pehmeitä rivinvaihtoja tallenneta tekstimuotoiseen asiakirjaan.

4. Muunna sanasto MOT-muotoon näin:

a.  Ennen kuin aloitat uuden sanaston luomisen, tarkista sanakirjojesi oletushakemisto tietokoneeltasi. Valitse Asetukset-valikosta Valitse sanakirjat -komento ja tarkista hakemistopolku Sanakirjat hakemistossa -otsikon alta. Käytä tätä polkua, kun tallennat oman sanakirjasi ensimmäisen kerran, kuten on kuvattu alla kohdassa e.

b. Avaa tekstitiedostosi Ylläpito-valikon Avaa tekstitiedosto -komennolla. Tiedosto avautuu MOT-sanastomuokkaimeen. Tekstitiedostot ovat normaalisti Windows-ANSI-muotoisia. Jos haluat avata DOS-ASCII-muotoisen tiedoston, valitse Avaa tekstitiedosto -ikkunassa tiedoston tyypiksi Sanasto DOS-tekstinä.

c. Anna sanastolle pitkä ja lyhyt nimi MOT-sanastomuokkaimessa. Pitkä nimi näkyy MOTin pääikkunan Sanakirjat-luetteloruudussa. Lyhyt nimi näkyy vain, jos sanastoa käytetään vanhemmilla MOT-versioilla. Pitkän nimen enimmäispituus on 57 merkkiä ja lyhyen nimen 6 merkkiä.

d. Tarkista merkistöasetus: jos teet kyrillisiä merkkejä sisältävän sanaston, valitse kyrillinen merkistö. Kyrillisen sanaston luominen ja ylläpito on neuvottu tarkemmin kohdassa Kyrilliset omat sanastot.

e. Tallenna sanasto. On suositeltavaa tallentaa sanakirja MOTin sanakirjojen oletushakemistoon (selvittääksesi mikä oletushakemisto on Sinun koneellasi valitse Asetukset-valikosta Valitse sanakirjat -komento ja tarkista hakemistopolku Sanakirjat hakemistossa -otsikon alta).

5. Sulje MOT-sanastomuokkain napsauttamalla Sulje-painiketta.

6. Kun sanasto on valmis, kytke se sanakirjakokoonpanoon Asetukset/Valitse sanakirjat -komennolla. Mikäli käytit yllä neuvottua oletushakemistoa, uusi sanastosi ilmestyy automaattisesti saatavilla olevien sanakirjojen listaan (ks. tarkemmin Sanakirjojen valitseminen).

Sanaston muokkaaminen tekstinkäsittelyohjelmalla

MOT-sanastomuokkain on yleensä kätevin työkalu myös tekstikäsittelyohjelmalla luotujen sanastojen muokkaamiseen. Tekstinkäsittelyohjelma voi kuitenkin osoittautua hyväksi valinnaksi, kun teet perusteellista muokkausta isoon sanastoon. Tässä kappaleessa kuvataan omien sanastojen siirtäminen MOTista tekstinkäsittelyohjelmaan muokkaamista varten ja sen jälkeen takaisin MOTiin. Sanaston muokkaaminen MOT-sanastomuokkaimella on käsitelty kohdassa Sanaston muokkaaminen MOT-sanastomuokkaimella.

Tekijänoikeudellisista syistä MOTin kaupallisia sanastoja ei voi muuntaa tekstimuotoon.

Kun haluat muokata sanastoa tekstinkäsittelyohjelmassa, tee näin:

1. Avaa oma sanasto Ylläpito-valikon Avaa sanakirja -komennolla.

2. Valitse sanasto, jota haluat muokata, saatavilla olevien sanakirjojen listasta ja napsauta OK-painiketta. MOT-sanastomuokkain ilmestyy näyttöön.

3. Siirrä sanasto tekstitiedostoon MOT-sanastomuokkaimen komennolla Tekstitiedostoon. Huomaa, että tekstitiedostot ovat normaalisti Windows-ANSI-muotoisia. Jos haluat tallentaa DOS-ASCII-muotoisen tiedoston, valitse Tallenna nimellä -ikkunassa tiedoston tyypiksi Sanasto DOS-tekstinä.

4. Muokkaa tekstitiedostoa tekstinkäsittelyohjelmalla. Säilytä sanaston muoto huolellisesti. Oman sanaston muotovaatimukset on selitetty kohdassa Omien sanastojen rakenne. Varmista, että tallennat sanaston tekstimuotoisena (esimerkiksi jos käytät Microsoft Wordiä®, tallenna tiedosto Text Only -muodossa). Windows-tekstinkäsittelyohjelmilla voi tehdä sekä kovia että pehmeitä rivinvaihtoja. Kun tallennat sanastotiedoston tekstimuodossa, pidä huolta, ettei pehmeitä rivinvaihtoja tallenneta tekstimuotoiseen asiakirjaan.

5. Kun sanasto on valmis, siirrä se takaisin MOTiin. Avaa sanasto Ylläpito-valikon Avaa tekstitiedosto -komennolla. MOT avaa tiedoston MOT-sanastomuokkaimeen. Anna sanakirjalle lyhyt ja pitkä nimi muokkaimessa ja valitse kirjainmerkistö, mikäli sanasto sisältää kyrillisen merkistön (ks. Kyrilliset omat sanastot). Tallenna sanasto MOT-muotoon Tallenna nimellä -komennolla. Tekstitiedostot ovat normaalisti Windows-ANSI-muotoisia. Jos haluat avata DOS-ASCII-muotoisen tiedoston, valitse Avaa tekstitiedosto-ikkunassa tiedoston tyypiksi Sanasto DOS-tekstinä.


Sanojen kielen määrittely

On suositeltavaa (vaikkakaan ei välttämätöntä) määritellä oman sanaston sanojen kieli. Sanojen kielen määrittelystä on Sinulle hyötyä MOTin myöhemmissä versioissa, vaikka Valitse kielet -komento ei ole vielä käytössä MOT 4.0 Standard -versiossa omissa sanakirjoissasi.

Aseta sanan kieli valitsemalla se MOT-sanastomuokkaimen Kieli-valintaruudusta. MOT sijoittaa kielitiedon automaattisesti sulkeisiin sanan jälkeen. Poista kielivalinta valitsemalla Kieli-ruudun sisältö ja painamalla näppäimistösi Delete-näppäintä.

MOT-sanastomuokkain tarjoaa Kieli-yhdistelmäruudussa oletusarvoisesti 12 yleistä länsimaista kieltä. Jos tarvitset muita kieliä, määrittele oma kieliluettelosi sanaston .LNG-tiedostossa (esimerkiksi jos oman sanastosi nimi on MYDIC.DAT, niin .LNG-tiedoston nimen tulee olla MYDIC.LNG). Huomaa, että .DAT-tiedosto luodaan automaattisesti, kun tallennat uuden oman sanaston, mutta .LNG-tiedosto on luotava itse, mikäli haluat määritellä sanastoosi muita kieliä kuin Kieli-yhdistelmäruudussa listatut kielet. Luomasi .LNG-tiedostot ovat sanakirjakohtaisia.

Aloita .LNG-tiedoston tekeminen avaamalla Windows Muistio (Notepad®) -ohjelma (Käynnistä/Ohjelmat/Apuohjelmat/Muistio tai Start/Programs/Acessories/Notepad).

1. Kirjoita .LNG-tiedoston ensimmäiselle riville sana Languages hakasulkujen sisään.

2. Languages-rivin jälkeen seuraavat kielet, joita tarvitset. Kirjoita kukin kieli omalle rivilleen. Rivien rakenne on tarkkaan määrätty, joten noudata huolellisesti seuraavia ohjeita:

a. Ensimmäinen osa on kielen kolmikirjaiminen lyhenne (esimerkissä alla: HUN, ICE, LAT jne.).

b. Toinen osa on yhtäsuuruusmerkki (katso esimerkkiä).

c. Kolmas osa on kielen kaksikirjaiminen lyhenne pienillä kirjaimilla kirjoitettuna (esimerkissä hu, is, la jne.).

d. Neljäs osa on kielen englanninkielinen nimi, jota edeltää ja seuraa puolipiste (esimerkissä Hungarian; ja ;Icelandic;Latvian;).

e. Viides kohta on kielen suomenkielinen nimi (esimerkissä unkari, islanti ja latvia).

[Languages]

HUN=hu;Hungarian;unkari

ICE=is;Icelandic;islanti

LAT=la;Latvian;latvia

LIT=li;Lithuanian;liettua

POL=po;Polish;puola

SLO=sl;Slovak;slovakki

TUR=tu;Turkish;turkki

DefaultHeadword=HUN

DefaultTranslation=ICE

.LNG-tiedoston kaksikirjaimisia kielten lyhenteitä (ylläolevassa esimerkissä hu, is ja la) tarvitaan NTRF-muunnoksessa. Niiden täytyy noudattaa ISO 639 -standardia. Sen sijaan muut kielten lyhenteet (ylläolevassa esimerkissä HUN, ICE ja LAT) voit valita vapaasti. Lisätietoja .LNG-tiedostosta löydät kohdasta Omien sanastojen rakenne.

3. Tallenna .LNG-tiedosto samaan hakemistoon oman sanastosi kanssa Text Only -muodossa. Anna tiedostollesi sama nimi kuin sanastollasi on, mutta käytä .LNG-tarkennetta (esimerkiksi jos tallensit sanastosi nimellä MYDIC.TXT, tallenna nyt .LNG-tiedosto nimellä MYDIC.LNG). Huomaa, että jotkin editorit lisäävät .TXT-tarkenteen automaattisesti tallennetun tiedoston perään. Tässä tapauksessa ylimääräinen .TXT-tarkenne pitää poistaa .LNG-tiedoston nimestä ennen kuin MOT-sanastomuokkain voi käyttää sitä.

4. Avaa oma sanastosi MOT-sanastomuokkaimeen Ylläpito-valikon Avaa sanasto –komennolla, ja .LNG-tiedostossa määrittelemäsi kielet näkyvät nyt MOT-sanastomuokkaimen Kieli-yhdistelmäruudussa.

Huomaa, että esimerkiksi laajaa kaksikielistä sanastoa laatiessasi voit määritellä hakusanan ja käännöksen oletusarvoisen kielen MOT-sanastomuokkaimen ikkunan alareunassa olevissa Hakusanan oletuskieli- ja Käännösten oletuskieli -valintaikkunoissa. Kun olet valinnut oletuskielen, MOT asettaa kielitiedon automaattisesti, kun luot uuden hakusanan tai käännöksen.

Kielitieto on erityisen hyödyllinen, jos muunnat sanaston NTRF-muotoon esimerkiksi siirtääksesi sen TermIt/MOT Professional -ohjelmaan. Jos sanalle ei ole asetettu kielitietoa, NTRF-muunnos käyttää hakusanan tai käännöksen oletuskieltä.


Kyrilliset omat sanastot

Kyrillisiä merkkejä sisältävien omien sanastojen luomiseen liittyy muutamia erikoisasetuksia, jotka on neuvottu tässä kappaleessa. Muuten kyrillisiä merkkejä sisältävät omat sanastot luodaan MOTissa periaatteessa samalla tavalla kuin pelkkiä latinalaisia merkkejä sisältävät sanastotkin. Tutustu siis myös omien sanastojen luomiseen, joka on neuvottu tarkemmin kohdassa Oman sanaston luominen ja muokkaaminen.

Kyrillisiä merkkejä sisältäviä omia sanastoja voi tehdä joko MOT-sanastomuokkaimella tai tekstinkäsittelyohjelmalla.

Lisää:

Kyrillinen sanasto MOT-sanastomuokkaimella

Kyrillinen sanasto tekstinkäsittelyohjelmalla


Kyrillinen sanasto MOT-sanastomuokkaimella

Kyrillisen MOT-sanaston täytyy noudattaa toista seuraavista muodoista:

1.	Hakusana on kirjoitettu latinalaisin aakkosin ja käännökset (0–N kpl) kyrillisin merkein:

2.	Hakusana on kirjoitettu kyrillisin merkein ja käännökset (0–N kpl) latinalaisin aakkosin:

Luo sanasto niin kuin kohdassa Oman sanaston luominen ja muokkaaminen on neuvottu. Sanastoa luodessasi valitse MOT-sanastomuokkaimen Merkistö-yhdistelmäruudusta, kumpaa muotoa sanasto noudattaa.

Merkistön valinta

MOT-sanastomuokkain näyttää kyrilliset merkit Windows-1251-merkistöllä. Kyrillisten merkkien näkyminen edellyttää, että Windowsissasi oleva Arial-fontti sisältää kyrillisen koodisivun.

Kyrillistä sanastoa muokataan samoin kuin mitä tahansa omaa sanastoa, paitsi että sallittujen merkkien lista on kyrillisellä puolella erilainen:

Jos haluat käyttää aksenttimerkkejä

ne pitää kirjoittaa siten, että merkkiä edeltää joko kaksi pistettä (..) tai heittomerkki ( ' ):

Huomaa kuitenkin, että Unicode-standardi ei sisällä aksentoituja kyrillisiä kirjaimia. Niinpä aksentit eivät näy sanastoa käytettäessä (paitsi ..e ja ..E, joka ei ole aksentti vaan äänne).

Kyrillistä sanastoa tallentaessaan MOT-sanastomuokkain luo ylimääräisen .CYR-päätteisen tiedoston. Sitä tarvitaan, jos sanasto halutaan uudelleen avata muokattavaksi, mutta pelkkää hakukäyttöä varten sitä ei tarvita.


Kyrillinen sanasto tekstinkäsittelyohjelmalla

Luo kyrillisiä merkkejä sisältävä oma MOT-sanasto tekstinkäsittelyohjelmalla näin:

1.	Luo sanasto tekstinkäsittelyohjelmalla noudattaen edellä määriteltyä MOTin omien sanastojen rakennetta (ks. tarkemmin kohdasta Omien sanastojen rakenne). Kyrilliikan esittämiseen käytetyn fontin pitää noudattaa Windows-1251-merkistöä, ja sanaston täytyy noudattaa jompaakumpaa seuraavista muodoista:

•	Hakusana on kirjoitettu latinalaisin aakkosin ja käännökset (0–N kpl) kyrillisin merkein.

•	Hakusana on kirjoitettu kyrillisin merkein ja käännökset (0–N kpl) latinalaisin aakkosin.

2.	Tallenna asiakirjasi tekstinkäsittelyohjelman omassa muodossa, joka säilyttää fonttitiedot (esimerkiksi Microsoft Wordissä® SANASTO.DOC). Tämä on sanaston varsinainen master-tiedosto.

3.	Tallenna asiakirjasi myös tekstimuodossa (esimerkiksi muodossa Text Only, joka tarkoittaa Windows ANSI -merkistöä) samalle nimelle .TXT-tarkenteella, vaikkapa SANASTO.TXT.

4.	Käynnistä MOT. Ennen kuin avaat tiedoston, tarkista sanakirjojesi oletushakemisto tietokoneeltasi. Valitse Asetukset-valikosta Valitse sanakirjat -komento ja tarkista hakemistopolku Sanakirjat hakemistossa -otsikon alta. Käytä tätä polkua, kun tallennat oman sanakirjasi ensimmäisen kerran, kuten on kuvattu alla olevien ohjeiden kohdassa 7.

5.	Valitse komento Ylläpito/Avaa tekstitiedosto ja avaa sanastosi tekstimuotoinen tiedosto.

6.	Anna sanastolle pitkä ja lyhyt nimi sekä valitse sopiva merkistöasetus (Latinalainen hakusana, kyrilliset käännökset tai Kyrillinen hakusana, latinalaiset käännökset).

7.	Tallenna sanasto napsauttamalla Tallenna-painiketta. On suositeltavaa tallentaa sanakirja MOTin sanakirjojen oletushakemistoon (selvittääksesi mikä oletushakemisto on Sinun koneellasi valitse Asetukset-valikosta Valitse sanakirjat -komento ja tarkista hakemistopolku Sanakirjat hakemistossa -otsikon alta).

8.	Kun sanasto on valmis, kytke se sanakirjakokoonpanoon Asetukset/Valitse sanakirjat -komennolla. Mikäli käytit yllä neuvottua oletushakemistoa uusi, sanastosi ilmestyy automaattisesti saatavilla olevien sanakirjojen listaan (ks. tarkemmin Sanakirjojen valitseminen).

Jos Sinulla on aikaisemmalla MOT-versiolla luotu kyrillinen oma sanasto, et voi suoraan avata sitä muokattavaksi MOT-sanastomuokkaimeen. Avaa sanasto ensin komennolla Ylläpito/Avaa tekstitiedosto ja tallenna se MOT-muotoon (kohdat 6 ja 7 yllä). Tämän jälkeen voit muokata sanastoa normaalisti MOT-sanastomuokkaimella.


Yleistä

MOT Sanakirjasto on helppokäyttöinen ja luotettava ohjelmisto, jonka normaalikäytössä ei juuri esiinny virhetilanteita. MOTin asennuksen tai käytön yhteydessä syntyneestä virhetilanteesta kertoo näyttöön ilmestyvä virheviesti. MOTin virheviestit on lueteltu seuraavassa kappaleessa. Virhetilanteen sattuessa on syytä tarkistaa virheestä annettu selitys. Jos et selviä pulmatilanteesta näillä eväillä, ota yhteys Kielikoneeseen. Otamme kernaasti vastaan MOTiin liittyvää palautetta ja kysymyksiä.

Sähköposti:	mot@kielikone.fi

Puhelin:	(09) 6129 930

Faksi:	(09) 6129 9399

Postiosoite:	Kielikone Oy
                   	Vattuniemenkatu 3
                   	PL 126
                   	00211 HELSINKI

                   	(Laita kuoreen merkintä "MOT-tuki")

Kotisivut:	http://www.kielikone.fi

Kuvaa tarkasti ongelmasi ja käyttöympäristösi (esimerkiksi Windows 98 tai Windows XP tms.). Kerro myös, mitä versiota MOTista käytät (2.2, 98, 3.0 Standard, 4.0 Standard, 4.0 Professional, 4.0 Professional Intranet tms.).


Virheilmoitukset

Seuraavassa selitetään muutamia virheviestejä, joita MOT antaa virhetilanteissa.

22 Lisenssitiedosto vioittunut.

Verkkoversion lisenssitiedostoissa on vikaa.

40 Vanhaa hajautustiedostoa ei voida käsitellä.

MOT ei osannut lukea sanakirjatiedostoa.

41 Vain INTEL-tyyppistä hash-tiedostoa voidaan lukea.

MOTin Macintosh-version sanakirjat eivät ole yhteensopivia muiden versioiden kanssa.

82 Lisenssitiedoston lukuvirhe.

PFIN.BIN-tiedosto on vioittunut.

86 Ei vapaita lisenssejä. Ole hyvä ja odota, että joku lopettaa MOTin käytön.

Samanaikaisten käyttäjien suurin sallittu määrä on saavutettu. Odota, että joku lopettaa MOTin käytön. Jos jollakin käyttäjällä on MOT käynnissä mutta käyttämättömänä 15 minuuttia, hänen lisenssinsä vapautuu automaattisesti.

Jos lisenssejä ei ole käytössä, tarkista, että työasemasi kello on oikeassa ajassa. Aikavalvonta ei toimi, jos työasemien kellot eivät ole suunnilleen samassa ajassa.

Tuhoamalla HAKU.NET-tiedoston voit nollata lisenssinvalvonnan. Muista antaa HAKU.NET-tiedostoon kirjoitusoikeudet, kun se syntyy MOTin seuraavalla käyttökerralla.

101 Annetulla sarjanumerolla ei ole lisenssin käyttöoikeutta.

Järjestelmärekisterissä työasemakohtaisissa asetustiedoissa kohdassa "SN=" annettu sarjanumero ei ole sama kuin ohjelman hakemistossa olevien lisenssitiedostojen sarjanumero. Tee työasema-asennus. Lisenssitiedostot saattavat olla myös muulla tavalla sekaisin.

103 Lisenssitiedoston luominen tai kirjoittaminen epäonnistui.

Lisenssitiedostoja ovat PFIN.BIN, HAKU.NET (viimeksi mainittua ei kuitenkaan välttämättä aina tarvita).

104 Tiedostolta HAKU.NET puuttuvat kirjoitusoikeudet.

Tätä tiedostoa käytetään lisenssien hallintaan. Kaikilla käyttäjillä pitää olla siihen kirjoitusoikeudet. Tiedosto syntyy, kun MOT käynnistetään ensimmäisen kerran sellaiselta koneelta, jolla on kirjoitusoikeudet hakemistoon, jossa MOT sijaitsee.

106 Sarjanumeroa ei löydy. Onko työasema-asennus tehty?

MOT ei löydä sarjanumeroa työaseman Järjestelmärekisteristä kohdasta HKEY_CURRENT_USER\Software\Kielikone\MOTSTD\xxxxxxx\SN.

Tee MOTin työasema-asennus ajamalla ohjelma TYOASWIN.EXE Sanastimen hakemistosta.

208 Tekstitiedoston luominen ei onnistunut.

Tarkista, että tiedostoon ja hakemistoon on kirjoitusoikeudet ja että levyllä on tilaa. Jos muutat omaa sanastoa tekstimuotoon, sanasto voi olla viallinen.

210 Sanaston luominen ei onnistunut.

Tarkista, että sanaston tiedostoihin ja hakemistoon on kirjoitusoikeudet ja että levyllä on tilaa.

300 Tiedoston avaaminen ei onnistu.

Tiedoston avaaminen ei onnistunut. Tarkista tiedoston oikeudet.

301 Tiedoston lukuvirhe.
303 Tiedoston lukuvirhe.
304 MOT-sanakirjan käyttöoikeustiedoston xxx lukuvirhe.

Tiedoston lukeminen ei onnistunut.

305 Sanakirjan tiedostot eivät ole yhteensopivia.

Sanakirjan tiedostot ovat sotkeentuneet. Asenna sanakirja uudelleen.

306 MOT-sanakirjaa xxx ei ole kytketty tämän asennuksen sarjanumeroon.

Sanastimen ja sanakirjan sarjanumeroissa on ristiriita. Kaupalliset sanakirjat kytketään MOT Sanastimeen BIN-tiedostojen avulla (esimerkiksi ENTEKA.BIN). Jos sinulla on käytössäsi useita erilaisia MOT-lisenssejä, asennuslevykkeet ovat saattaneet mennä sekaisin. Etsi ensimmäiseltä sanakirjalevykkeeltä (tai CD-ROM-versiossa Sanastin-levykkeeltä) oikea BIN-tiedosto ja kopioi se sanaston tai Sanastimen hakemistoon.

307 Verkon levyllä olevaa sanakirjaa ei voi lukea.

Siirrä tiedostot omalle kovalevyllesi.

308 Tämä versio Sanastin-ohjelmasta ei osaa lukea tätä tiedostoa.

Päivitä uuteen Sanastimeen.

309 Tiedosto ei ole sanakirjatiedosto.

Sanastotiedostolta vaadittavia tietokenttiä ei löytynyt tiedostosta.

310 Tiedoston kirjoittaminen epäonnistui.

Tarkista tiedoston kirjoitusoikeudet ja käytettävissä oleva levytila.

315 Sanakirjatiedosto vioittunut.

Sanastotiedostolta vaadittavia tietokenttiä ei löytynyt tiedostosta.

317 Järjestetty hakutiedosto vioittunut.

Sanakirjan .SOR-loppuinen tiedosto on viallinen.

319 Hajautustiedosto vioittunut.

Sanakirjan .HAS-loppuinen tiedosto on viallinen.

320 Hajautustiedoston versionumero liian suuri.

Päivitä uuteen Sanastimeen tai ota sanakirja pois käytöstä.

324 Ohjetiedoston avaaminen ei onnistu.

Ohjetiedoston tulee olla MOTin hakemistossa. Ohjetiedoston nimi on käyttöliittymän kielen mukaan joko MOTSTDFI.HLP tai MOTSTDEN.HLP.

501 Muistin varaus (xx tavua) epäonnistui.

Sulje käytössä olevia ohjelmia tai lisää muistia.

502 Koekäyttöaikasi on valitettavasti loppunut. Jos haluat lisensioidun version, ota yhteyttä Kielikoneeseen.

Ota yhteys Kielikone Oy:öön.

503 Ei vapaita lisenssejä. Ole hyvä ja odota, että joku lopettaa sovelluksen käytön.

Lisenssejä valvotaan HAKU.NET-tiedoston avulla. Jos ohjelmia ei ole päällä kenelläkään, poista ko. tiedosto. MOT luo sen itse uudestaan, kunhan sinulla on kirjoitusoikeudet MOTin hakemistoon.

521 Kielitietoja ei ole saatavilla.

522 Kenttätietoja ei ole saatavilla.

525 Yhteinen sanakirjakokoonpano muuttunut.

Tämä ei ole virhe, vaan ilmoitus.

531 Tiedoston xxxx avaus lukemista varten ei onnistu.

Tarkista tiedoston lukuoikeudet.

532 Lukeminen tiedostosta xxxx epäonnistui.

Tiedosto voi olla vioittunut.

541 Tiedoston xxx avaus kirjoittamista varten ei onnistu.

Tarkista tiedoston kirjoitusoikeudet.

542 Kirjoittaminen tiedostoon xxxx epäonnistui.

Tarkista tiedoston kirjoitusoikeudet.

543 Tiedosto xxx ei ole termitietokannan tiedosto.

Tiedosto voi olla korruptoitunut. Asenna ohjelma uudestaan.

561 Tiedoston xxxx avaus lukemista ja kirjoittamista varten ei onnistu.

Tarkista tiedoston oikeudet.

601 Termistön avaus ei onnistu: termistöä ollaan päivittämässä (xxxx).

Pyydä ko. käyttäjää sulkemaan tietokanta. Vain yksi käyttäjä kerrallaan voi muokata tietokantaa.

602 Termistön sulkeminen ei onnistunut.

Sulje sovellus ja yritä avata tietokanta uudelleen.

603 Uuden termistön xxxxx kytkentä epäonnistui.

MOT kytkee uuden sanaston automaattisesti .

650 Termitietueen tallennus ei onnistu. Tietueessa ei ole kenttää, jonka perusteella tietuetta voidaan hakea.

Lisää tietueeseen ainakin yksi hakukenttä.

659 Tietokannan xxx kytkentä epäonnistui.

Tarkista lukuoikeudet yms.

670 Asetustiedon xxx lukuvirhe.

Tarkista lukuoikeudet yms.

671 Tiedoston xxxx luominen epäonnistui.

Tarkista kirjoitusoikeudet yms.

674: Sisäinen virhe sanastoa luotaessa.

Sanastoa julkaistaessa saattoi tapahtua virhe, tarkista julkaistun sanaston sisältö.

680 Uuden salasanan kirjoitus epäonnistui. Vanha salasana jäi voimaan.

Tarkista sanakirjan tiedostojen kirjoitusoikeudet yms.

710 Sanakirjan zzzzz lisenssitiedostoa ei löydy. Tarkista sanakirjan asennus.

Ko. sanakirjasta tarvitaan BIN-tarkenteinen tiedosto.

713 Sanakirjaa xxxx ei ole kytketty tämän asennuksen sarjanumeroon.

Ota yhteys Kielikone Oy:öön.

900 Toiminnon suoritus keskeytyi, tiedosto '%s' on olemassa.

998 Sovellusvirhe.

Ota yhteys Kielikone Oy:öön.

999 Dokumentoimaton poikkeustilanne (koodi xxx). Kirjaa koodi ja ota yhteys Kielikone Oy:n tuotetukeen.

Ota yhteys Kielikone Oy:öön.

x. Sisäinen virhetila.

Tuntematon virhe x.

Monenlaisista virhetilanteista voi tulla tämä viesti. Kirjoita viestin edessä oleva numero muistiin ja ota yhteys Kielikone Oy:öön.


Käyttöoikeussopimus - Käyttöoikeussopimus
Käyttöoikeussopimus

Lue tämä sopimus huolellisesti ennen ohjelmiston käyttöönottoa. Ottamalla käyttöön tämän ohjelmiston sitoudut noudattamaan tämän sopimuksen ehtoja kaikissa tilanteissa. Jos et hyväksy jotain tämän sopimuksen ehtoa, palauta ohjelmistopaketti myyjälle, jolloin kauppa puretaan. Mikäli tämä sopimus, sen tulkinta tai muu seikka antaa aiheen lisäselvityksiin, ota yhteys Kielikone Oy:öön.

KÄYTTÖOIKEUS

Kun ostaja on maksanut ohjelmiston kauppahinnan ja hyväksynyt tämän sopimuksen, Kielikone Oy antaa ostajalle käyttöoikeuden ja takuun ohjelmistotuotteen yhteen kappaleeseen tämän sopimuksen mukaisesti siten, että ohjelmistoa käytetään kerrallaan vain yhdessä tietokoneessa tai siinä määrässä keskusyksiköitä, josta on erikseen sovittu. Ohjelmistoa ei saa siirtää sähköisesti tietokoneverkon välityksellä eikä sitä saa käyttää tietokoneverkon kautta ilman Kielikone Oy:n kirjallista lupaa.

Kielikone Oy luovuttaa ostajalle vain ne oikeudet, jotka on tähän sopimukseen nimenomaisesti kirjattu. Kaikki muut oikeudet säilyvät Kielikone Oy:llä.

OHJELMISTON KOPIOINTI JA MUUTTAMINEN

Ohjelmisto voi olla kopiosuojattu. Tekijänoikeuslain nojalla on sekä suojattujen että suojaamattomien ohjelmistojen ja muun ohjelmiston mukana seuraavan materiaalin kopiointi sallittu vain, jos se on tarpeen ohjelmiston luvallisessa käytössä. Luvaton kopiointi myös yksityiskäyttöön on kielletty. Ohjelmistosta saa valmistaa käytön kannalta tarpeellisen varmuuskopion.

Ohjelmistoon ei saa tehdä mitään muutoksia eikä sitä saa käyttää muiden ohjelmien osana ilman Kielikone Oy:n kirjallista lupaa. Ohjelmiston mukana tulevaa materiaalia saa käyttää ilman Kielikone Oy:n kirjallista lupaa vain ohjelmistoa sopimuksen mukaisesti käytettäessä.

KÄYTTÖOIKEUDEN SIIRTÄMINEN

Ohjelmiston käyttöoikeus on vain ostajalla. Ohjelmiston saa myydä, vuokrata tai muuten luovuttaa muille vain, jos Kielikone Oy etukäteen antaa siihen kirjallisesti luvan. Tällöin alkuperäisen ostajan käyttöoikeus päättyy ja luovutuksen saajan on sitouduttava tämän sopimuksen ehtoihin. Ohjelmistoa ei saa käyttää maksullisessa eikä maksuttomassa koulutuksessa ilman Kielikone Oy:n nimenomaista lupaa.

SOPIMUKSEN PÄÄTTYMINEN

Käyttöoikeus ohjelmistoon päättyy välittömästi ilman eri ilmoitusta, jos tämän sopimuksen jotain ehtoa rikotaan. Käyttöoikeuden päättyessä ohjelmisto kopioineen ja kaikki sen mukana saatu materiaali tulee heti hävittää.

PÄIVITYKSET

Kielikone Oy julkistaa uusia versioita ohjelmistosta, jota tämä sopimus koskee. Käyttöoikeuden haltija saa päivittää ohjelmiston uuteen versioon maksamalla päivitysmaksun, palauttamalla täytetyn rekisteröintikortin ja vanhan version alkuperäiset levykkeet tai CD-ROM-levyn sekä noudattamalla muita Kielikone Oy:n päivitysehtoja. Jos ohjelmisto on ollut kopiosuojattu, tulee käyttöoikeudet palauttaa levykkeille ennen levykkeiden palauttamista. Päivitykset ovat kirjallisen ylläpitosopimuksen tehneiden saatavilla ilman eri korvausta. Päivitys- ja ylläpitomaksut määräytyvät kulloinkin voimassa olevan hinnaston mukaan. Päivityksen yhteydessä käyttöoikeus ohjelmiston vanhaan versioon päättyy.

TAKUU

Kielikone Oy antaa kopion toimituspäivämäärästä luettuna kuuden (6) kuukauden takuun valmistusmateriaalille ja valmistustyölle normaalikäytössä. Ohjelmisto ja kirjoitettu materiaali toimitetaan sellaisena kuin ne ovat ilman minkäänlaista takuuta. Kielikone Oy ei myöskään anna takuuta tai tee minkäänlaista sitoumusta koskien ohjelmiston käyttöä, käytön tuloksia, ohjelmiston oikeellisuutta tai virheettömyyttä. Sama koskee kaikkea ohjelmiston mukana tulevaa materiaalia. Kaikki riskit ohjelmiston käytöstä siirtyvät käyttäjälle. Kielikone Oy ei millään tavoin vastaa huollosta eikä virheiden korjaamisesta tai niiden poistamisesta.

Jos tuotteessa on takuuaikana takuun kattama vika, Kielikone Oy vaihtaa palautetun viallisen kappaleen uuteen. Tämä ei kuitenkaan koske onnettomuudesta, huolimattomuudesta tai väärinkäytöstä aiheutunutta vikaa. Yllä mainittu takuu on ainoa annettava takuu. Mitkään muut neuvot tai suulliset lupaukset eivät sido Kielikone Oy:tä.

OIKEUSPAIKKA

Tätä sopimusta koskevat erimielisyydet ratkaistaan Kielikone Oy:n kotipaikan yleisessä alioikeudessa tai vastaajan kotipaikan alioikeudessa. Sopimukseen sovelletaan Suomen lakia.

Muista palauttaa Asennus- ja pikakäyttöohjeen lopussa oleva rekisteröintikortti täytettynä Kielikone Oy:öön.